Соғлиқни сақлаш тизимида бир нечта тайинловлар амалга оширилди | Qalampir.uz\nСоғлиқни сақлаш тизимида бир нечта тайинловлар амалга оширилди\nЖамият\t09 Апрель 22:34 14896\nЎзбекистон Республикаси Соғлиқни сақлаш вазирлиги тизимида бир нечта тайинловлар амалга оширилди. Бу ҳақда вазирлик Матбуот хизмати хабар бермоқда.\nСоғлиқни сақлаш вазирининг тегишли буйруғи билан Моҳигул Тошназарова вазирликнинг Давлат тиббиёт ташкилотларида дори воситалари ва тиббий буюмларга бўлган эҳтиёжни шакллантириш бошқармаси бошлиғи ўринбосари этиб тайинланди.\nМоҳигул Тошназарова 2014 йилда Тошкент фармацевтика институтини тамомлаган. Шу пайтга қадар “Қашқадарё дори-дармон” АЖда дорихоналарни назорат килиш инспектори, ушбу муассаса бўлими бошлиғи лавозимларида фаолият юритган.\nАвазбек Толмасович Усмонов вазирликнинг Даволаш-профилактика ёрдамини ташкиллаштириш бош бошқармаси бошлиғи ўринбосари – Бирламчи тиббий профилактика ёрдамини мувофиқлаштириш бошқармаси бошлиғи этиб тайинланди.\nТиббиёт фанлари номзоди Авазбек Усмонов 1974 йилда Қўқон шаҳрида туғилган. Ўз фаолиятини Қўқон шаҳридаги 1-сон шаҳар шифохонасида нейротравматология бўлимида стоматолог-хирург вазифасидан бошлаган. Кейинчалик Қўқон шаҳар шошилинч тиббий ёрдам шифохонасида нейротравматология бўлими стоматолог-хирурги, сўнг Қўқон шаҳар диагностика маркази бош шифокори вазифасида ишлаган.\nМутахассис 2017 йилдан буён Қўқон шаҳар шошилинч тиббий ёрдам шифохонаси бош шифокори сифатида фаолият юритиб келган.\nБаҳодир Раҳмонович Бўриев вазирликнинг Соғлиқни сақлаш тизими инфратузилмасини ривожлантириш ва қурилишини ташкиллаштириш бошқармаси бошлиғи этиб тайинланди.\nБунга қадар у мазкур бошқармада бошлиқ ўринбосари лавозимида фаолият юритиб келаётган эди.\n53 ёшли Бўриев Тошкент давлат техника университетини тамомлаган бўлиб, кўпгина ташкилотларда масъул лавозимларда фаолият юритган.\n2005 йил “Меҳнат шуҳрати” ордени билан тақдирланган.\nСоғлиқни сақлаш вазирининг тегишли буйруғи билан Умидулла Раҳматуллаевич Рисқиев вазирликнинг Даволаш-профилактика ёрдамини ташкиллаштириш бош бошқармаси бошлиғи вазифасини бажарувчи этиб тайинланди.\nБунга қадар у Республика шошилинч тиббий ёрдам илмий марказининг Тошкент шаҳар тез тиббий ёрдам станцияси бош шифокори лавозимида фаолият кўрсатган.\nФалсафа фанлари доктори (PhD) Умидулла Рисқиев 1982 йилда Тошкент шаҳрида туғилган. 2006 йилда Тошкент тиббиёт академиясини тамомлаб, Республика ихтисослаштирилган онкология ва радиология илмий-амалий тиббиёт марказида иш бошлаган.\nУ ўз фаолияти давомида Республика шошилинч тиббий ёрдам илмий марказида шифокор-хирург, марказнинг 1-шошилинч хирургия бўлими мудири, бош шифокорнинг хирургия бўйича ўринбосари, қабул ташхислаш бўлими мудири, даволаш ишлари бўйича директор ўринбосари каби масъулиятли вазифаларда ишлаб келган.\n14 Май 17:53 55841\n16 Май 18:50 41167\n15 Май 11:46 36270\n15 Май 22:27 36020\n16 Май 08:58 34494


"Наполи"нинг ёзги трансферлар даврида сотиб оладиган 2та футболчиси аниқ\n13 январь, 2019, 10:00\nТеглар:Наполи | Фиорентина\nУшбу футболчилар фаолиятини Неаполда давом эттиришлари мумкин.\n"Наполи" клуби СПАЛ ва "Фиорентина" футболчиларига жиддий қизиқиб қолди.\nGianlucaDiMarzio.com сайти тарқатган хабарга кўра неаполликлар "Фиорентина" ҳимоячиси Кристиано Бираги ва СПАЛ хавбеки Мануэль Ладзариларни ўз сафига қўшиб олишмоқчи. Улар ушбу футболчиларни ёзги трансферлар даврида сотиб олишни мақсад қилишган.\nМаълумот учун, Бираги жорий мавсум 19та ўйинда майдонга тушди ва ўз ҳисобига 1та гол ва 3та голли узатма ёздириб қўйишга эришган. Ладзари эса 19та ўйинда иштирок этиб, жамоасининг 7та голига ассистентлик қилди.\nГаттузо янги мавсумни А Сериянинг бошқа жамоасида бошлаши мумкин\nВидео "Наполи" ўз майдонида "Фиорентина" дарвозасига жавобсиз 6 та гол урди (видео)\n"Наполи ўз майдонида "Фиорентина"ни янчиб ташлади


Дзюдо бўйича Ўзбекистон чемпионати якунланди\n22 апрель, 2018, 22:20 1770\nБугун "Ўзбекистон" спорт мажмуасида дзюдо бўйича навбатдаги Ўзбекистон чемпионати ўз ниҳоясига етди. Регламентга кўра, ушбу кун дастурида оғир вазн тоифасида медаллар учун кураш олиб борилди.\nКескин ва муросасиз кечган қарама-қаршиликлар орасида 90 килограммгача ва 100 килограммдан ортиқ вазн тоифасида кечган финал баҳслари мухлисларга бирдек манзур бўлди. -90 кг. тоифасида Шаҳзодбек Собиров Давлат Бобоновни "голден скор"да мағлубиятга учратган бўлса, энг оғир вазн тоифасида Бекмурод Олтибоев Ихтиёр Холмуротовни илк дақиқадаёқ иппон баҳоси билан енгди.\nШунингдек, ўз вазн тоифаларида қизлардан Шоҳиста Назарова (-70 кг), Нодира Йўлдошева (-78 кг) ҳамда Рината Илматова (+78 кг), йигитлардан Шарофиддин Болтабоев (-81 кг) ва Муҳаммадкарим Хуррамов (-100 кг) ҳам Ўзбекистон чемпионлигини қўлга киритишди.\nМусобақа якунларига кўра, умумжамоа ҳисобида Самарқанд вилояти биринчи, Сурхондарё вилояти иккинчи ва Хоразм вилояти вакиллари учинчи ўринни банд қилишган.


20:04 / 12.12.2017 | Muslim | 4366\nАссалому алайкум! Мен шу саволга аниклиқ киритмоқчиман. Илтимос жавоб берсангизлар. Аёли ўраниб, авратларини ёпиб, жағидан рўмол ўраб юрса, уни эри рўмолни орқадан ўра ёки рўмолни еч деса ечиши керакми ёки ўраниб юравериш керакми? Агар рўмолни ечса аёлга гуноҳ бўладими? Жавоб учун олдинтан раҳмат.\nАллоҳ авратингни ёп дейди, эр оч дейди. Бу ерда Аллоҳга итоат қилиш керак. Чунки эрни азобидан Аллоҳ қутқара олади, мабодо вафот топса ҳам Осиё онамиздек Аллоҳнинг ҳузурида жаннат аёлларининг саййидаси мақомига эришганларидек мақомларга эга бўлади. Лекин Аллоҳга осий бўлиб азобига дучор бўлса, эр қутқара олмайди.\nعن عائشة رَضِي اللهُ عَنْها ، قالت لفاطمة: ألا اُبشّركِ ؟ إنّي سمعت رسول الله صلى الله عليه و آله يقول : سيّداتُ نساء أهل الجنّة أربع : مريم بنت عمران ، و فاطمة بنت محمد ، و خديجة بنت خويلد، و آسية بنت مزاحم إمراة فرعون\nОиша розияллоҳу анҳодан ривоят қилинади: «Сизга бир хушхабар етказайми. Мен Расулуллоҳ соллаллоҳу алайҳи васалламнинг “Жаннат аҳли аёлларининг саййидалари тўрттадир. Марям бинти Имрон, Фатима бинти Муҳаммад, Хадижа бинти Хувайлид ва Фиръавннинг хотини Осиё бинти Музоҳим” деяётганларини эшитдим». Ҳоким ривояти.\nБиби Марям Имрон қизи Аллоҳга соф эътиқодда бўлганлар ва ўзларини ҳам соф тутганлар. Яҳудийлар туҳмат қилганларидек, нопок бўлмаганлар. Аллоҳ таоло Жаброил фаришта орқали ўша пок жасадга Ўз руҳидан «пуф» дейиш билан Ийсо алайҳиссаломни ато қилган. Бу қиссалар бошқа сураларда батафсил келгани учун, биз бу ерда яна такрорлаб ўтирмаймиз, фақат шуни таъкидлаймизки, у киши Аллоҳнинг сўзларига ва китобларига иймон келтирганлар ҳамда итоаткор қавмлардан бўлганлар. Мўминлар Биби Марям ҳаётларидан ўрнак олишлари керак.\n“Аҳзоб” сураси 33-оятида :\n«Албатта, Аллоҳ сиздан кирликни кетказиб, бутунлай поклашни ирода қилади, эй аҳли байт!»\nУшбу жумладаги «кир», албатта, маънавиятга тегишлидир, яъни бундан гуноҳлар ва бошқа маънавий доғлар тушунилади. «Аҳли байт» – хонадон аҳллари. Шиъа мазҳабидагилар Набий соллаллоҳу алайҳи васалламнинг «аҳли байт»лари деб ҳазрати Али, Фотима онамиз ва уларнинг фарзандларинигина назарда тутадилар. Аммо Аҳли сунна ва жамоа уламолари ушбу ояти каримани далил қилиб, Набий соллаллоҳу алайҳи васалламнинг азвожи мутоҳҳаралари ҳам «аҳли байт»га киришларини айтадилар. Бу мақом улар учун катта бахтдир. «Аҳли байт» дейилишининг ўзи катта гап. Чунки бу ибора бошқаларга ишлатилмайди. «Аҳли байт» деганда, фақат маҳбуб Набий соллаллоҳу алайҳи васалламнинг хонадон аҳллари тушунилади, холос. Ўша аҳли байтдан кирликларни кетказишни Аллоҳ таоло Ўз зиммасига олмоқда. Ўша аҳли байтни бутунлай поклашни Аллоҳ таоло ўз зиммасига олмоқда. Лекин, аввало, уларни одобли, ахлоқли бўлишга, уйларида виқор билан ўтиришга, жоҳилият очиқ-сочиқлигидан узоқ туришга, нозу карашма билан гапирмасликка, намоз ўқиб, закот беришга ҳамда Аллоҳга ва Унинг Расулига итоат қилишга амр этмоқда ва шундан сўнггина улардан кирни кетказиб, бутунлай поклашга ваъда бермоқда.\nДемак, Расулуллоҳ соллаллоҳу алайҳи васалламга аҳли байт бўлишнинг ўзигина Аллоҳнинг уларни бутунлай поклаши учун етарли эмас. Балки, аввало, улар иймон-эътиқодда ва ибодату амалда бўлмоқлари зарур. Ана шундагина Аллоҳ таоло уларнинг кирларини кетказиб, бутунлай поклайди.\nИмом Муслим ривоят қилган ҳадисда Набий соллаллоҳу алайҳи васаллам:\n«Эй Фотима Муҳаммад қизи!\nЭй София Абдулмуттолиб қизи!\nЭй Бану Абдулмуттолиб! Мен сизларга Аллоҳдан келадиган бирор нарсани қайтаришга молик эмасман. Мендан ўз молимдан нимани хоҳласангиз, сўранглар», – деганлар.\nИмом Муслим ва имом Термизийлар ривоят қилган ҳадисда Пайғамбаримиз соллаллоҳу алайҳи васаллам:\n«Эй Қурайш жамоаси, ўзингизни дўзахдан қутқаринг!\nЭй Бану Каъб жамоаси, ўзингизни дўзахдан қутқаринг!\nЭй Бану Ҳошим жамоаси, ўзингизни дўзахдан қутқаринг!\nЭй Бану Абдулмуттолиб жамоаси, ўзингизни дўзахдан қутқаринг!\nЭй Фотима Муҳаммад қизи, ўзингни дўзахдан қутқар!\nАллоҳга қасамки, албатта, мен сизларга Аллоҳдан келадиган бирор нарсани қайтаришга молик эмасман», – деганлар.\nНабий соллаллоҳу алайҳи васалламнинг аҳли байтларига муносабат шунчалик экан, энди бошқалар ўзлари тушуниб олаверсалар бўлади.\nҲа, Аллоҳ таоло Ислом жамиятининг жавҳари ҳисобланган Пайғамбаримиз соллаллоҳу алайҳи васалламнинг аҳли байтларидан кирни кетказишни, уларни бутунлай поклашни хоҳлайди, аммо аввал аҳли байтни иймон ва амалга чақиради. (“Тафсири Ҳилол” китобидан). Валлоҳу аълам!


14 июль, 2017, 09:11\n13 июль куни "Навбаҳор" клуби раҳбарияти, мураббийлар штаби ва футболчилар Наманган вилоят ҳокими қабулида бўлишди. Наманган вилоят ҳокимлигининг кичик мажлислар залида ташкил этилган маросимда жамоа аъзоларидан ташқари вилоятдаги ҳомий ташкилот раҳбарлари ҳам иштирок этишди. Бу ҳақда "Навбаҳор" клуби матбуот хизмати хабар бермоқда.\nМаросим аввалида сўз олган Ўзбекистон Республикаси Олий Мажлис Сенати аъзоси, Наманган вилоят ҳокими, вилоят футбол федерацияси президенти Хайрулла Ҳайитбоевич Бозоров сўз олди. Вилоят ҳокими йиғилишдан асосий мақсад "Навбаҳор" футбол клубига янги президент тайинлаш ва иккинчи даврани муносиб тарзда ўтказишни таъминлашдан иборат эканлигини билдирди. Бозаров яқинда Наманган шаҳар ҳокими сифатида иш бошлаган Шавкатжон Шокиржонович Абдураззоқовни клуб президенти сифатида йиғилганларга таништирди. Вилоят ҳокими клуб президентининг фаолиятини муваффақиятли чиқиши билан бир қаторда фаолиятига омад тилади.\n“Навбаҳор” етакчилари жамоани тарк этишмайди\nВилоят ҳокими Хайрулла Бозаров жамоанинг биринчи даврадаги иштироки ҳақида ўз фикрлари билан ўртоқлашди:\n- Майдонда футболчилар чиройли ва мазмунли ўйин намойиш этишлари лозим. Рақиб дарвозасига битта гол уриб, ютуқни ушлаб қолиш мақсадида ҳаракат қилишни нотўғри деб ўйлайман. Чиройли ўйин намойиш қилиб тактик усулларни қўллаб ғалаба сари интилиш ўйингоҳни тўлдириб ўтирган мухлисларга қувонч бахш этади. Шундан келиб чиққан ҳолда ютуқ учун мазмунли ўйин орқали интилиш керак. Биринчи даврада жамоанинг урган голлари сони анча кам бўлди. Комбинацион хатти-ҳаракатлар орқали нафақат голлар сонини балки ютуқларни ҳам ошириш мумкин. Тажрибали футболчилар майдонда етакчиликни қўлга олиб жамоани муносиб тарзда тўп суришини таъминлаши лозим. Олдинги йилларда жамоага бўлган эътибор у қадар кучли бўлмаганди. Бу йилдан вазият ўзгарди. Ҳомийларимиз "Навбаҳор"ни чемпионатда муносиб иштирок этиши учун ёрдам бериб келишмоқда. Бунинг учун ҳомийларимизга катта раҳмат. Футболда моддий таъминот муҳим саналади. Доимий равишда жамоалар моддий томондан қўллаб-қувватланган. Ўзбек футболига ҳам хорижий инвесторларни кириб келаётганлигига гувоҳ бўлмоқдамиз. Вақти келиб "Навбаҳор"га ҳам хориждан ҳомийлар топилар. "Навбаҳор" халқ жамоаси, шундай экан ҳозирча маҳаллий ҳомийлар кўмагида жамоани кўтаришга ҳаракат қиламиз. Бунга жавобан футболчилар майдонда муносиб ўйин кўрсатиб билдирилган ишончни оқлашлари керак. Иккинчи даврада "Навбаҳор"га омад ёр бўлсин, - дея Бозаров ўз сўзини якунлади.


Муфтий ҳазрат ал-Азҳар шайхи билан учрашди – oliymahad.uz\nМуфтий ҳазрат ал-Азҳар шайхи билан учрашди\n9 январь куни Ўзбекистон делегацияси таркибида Миср давлатида хизмат сафарида бўлиб турган Ўзбекистон мусулмонлари идораси раиси, муфтий Усмонхон Алимов ҳазратлари ал-Азҳар Шайхи Аҳмад Муҳаммад Тоййиб жаноблари билан учрашди, деб хабар берди ЎМИ Матбуот хизмати. Мулоқотда Ўзбекистон Республикаси Президенти маслаҳатчиси Рустам Қосимов, Ўзбекистон Халқаро ислом академияси ректори Шуҳрат Ёвқочев ва ал-Азҳар мажмуасининг йирик уламолари иштирок этдилар.\nУчрашувда Ўзбекистонда амалга оширилаётган диний-маърифий соҳадаги улкан ислоҳотлар ҳақида маълумотлар тақдим этилди. Шунингдек, Ўзбекистон ва Миср давлатлари ўртасидаги диний-маърифий соҳадаги ҳамкорлик алоқаларини ривожлантириш масалалари муҳокама қилинди.\nМулоқот якунида томонлар ал-Азҳар мажмуаси ҳамда Ўзбекистондаги диний соҳага оид марказлар ўртасида ҳамкорлик қилиш тўғрисидаги “Йўл харитаси” имзоладилар.\n637500cookie-checkМуфтий ҳазрат ал-Азҳар шайхи билан учрашдиno\nОлдингиСийратдан суратларКейингиДалил келтириш даъвогар зиммасидадир!


11 йиллик таълимми ёки коллеж?\nKo'rildi: 398 Qo'shildi: 24-07-17\nФарзандингиз ўқишини мактабда давом эттиришини истайсизми? Бу йил 9-синфни битираётган ўқувчиларнинг ота-оналари умумтаълим мактабларида ўтказилаётган йиғилишларда тарқатилаётган шундай сўровномаларга ўз хоҳишига кўра жавоб беришди.\nХўш, уларнинг фарзандлари учун таълимни давом эттиришда қайси бир усул фойдали?\nАйни кунларда сўровнома натижалари умумлаштирилмоқда. Битирувчилар ота-оналарининг кўпчилиги фарзанди мактабда ўқишини давом эттириш истагини билдирган. Умумтаълим мактабларида битирувчиларнинг ота-оналари билан ўтказилаётган йиғилишларда фарзандини мактабда қолдиришни истовчилар кўп, аммо шунга яраша саволлар ҳам бор.\nБу борада ота-оналарнинг фикрлари билан қизиқдик.\nМалика Турсунова, Самарқанд шаҳри: – Фарзандим ҳужжатларини тиббиёт коллежига топширганди. Мактабдаги йиғилишларда иштирок этдим. Унинг ўз таълим даргоҳида ўқишни давом эттириши мумкинлиги ҳақида эшитгач, қизим билан суҳбатлашдим. Оилавий муҳокама қилдик. Аммо у ҳамшира бўлишни истайди. Тиббиёт коллежига кириш тест синовлари асосида бўлади. Тестга тайёргарлик кўраяпти, лекин синовдан ўтолмай қолса-чи?\nИлк сўровларда бу коллежга киролмаса, бошқасини ёзиш керак эди. Қизим эса тиббиёт коллежига кириш имтиҳонларидан ўтолмаса, ўқишини бошқа коллежда эмас, мактабда давом эттириб, билимларини янада мустаҳкамлашини айтди.\nСўровномада худди шундай фикрларни билдирдик.\nБахтиёр Зуҳриддинов, Паст Дарғом тумани: – Ўғлим таҳсил оладиган мактаб уйимизга жуда яқин. Тўғри, ўғил бола касб-ҳунар эгаллаши жуда яхши. Аммо маҳалладошларимнинг фарзандлари ушбу коллежда бирор нимани ўрганди, деб эшитмадим. Бошқа коллежга берай десам, масофа олислик қилади. Шунинг учун мактабда таълим давом этиши мумкинлигини эшитиб, жуда хурсанд бўлдим.\nЎғлимга бу ҳақда айтгандим, аввалига унамади. Мактабда ўқишни давом эттириш унга ҳар томонлама фойдали бўлишини тушунтиргандим, рози бўлди.\nБарно Салимова, Тойлоқ тумани: – Икки нафар фарзандим ҳам коллежда таҳсил олишди. Бири спортчи, бири тикувчи бўлиб ишлаяпти. Шу йил яна бир қизим мактабни тугатди. Уни ҳам коллежда ўқитамиз. Ўзи шуни истайди.\nШаҳноза РаҲимова, Самарқанд тумани: – Фарзандларимиз таълимни мактабда давом эттиришлари жуда қулай. Тўғриси, қизлар коллежда ўқий бошлагач, уларни гўё улғайиб қолишди, деган фикрда турмушга узатиб юборадиган ота-оналар жуда кўпайиб қолди. Ҳатто баъзи коллежларда учинчи курсда таҳсил оладиган қизлар орасида турмуш қурмаганлари кам учрайди. Бу ҳолат бошқа қизларга таъсир қилади. Ваҳоланки, улар ҳали мажбурий таълимни тугатгани йўқ. Агар шундай имконият яратилса, қизим албатта, мактабда таҳсил олади.


Трамп: «Ҳожатхонага бир марта кирганда ўн беш марталик сув ишлатиляти...» » Ўзбекистон янгиликлари – Zamin.uz\n08 декабрь 2019, 00:02\nЯқинда АҚШ Президенти Дональд Трамп ўзининг интервьюсида аҳоли ҳожатхоналар учун ишлатаётган сув миқдори ҳаддан зиёд ошиб кетганлигини айтиб ўтди. Мамлакатда инқирозга учраши мумкин бўлган соҳалар ҳамда муаммоли соҳаларни тилга олар экан, Президент Трамп бундан буёғига фойдаланишга яроқли сувларнинг меъёр даражасидан келиб чиқилиши учун бир қатор қонунларни жорий этишни таклиф этди.\n«Хожатхоналарда америкаликлар бир марта киришини ўзида 15 баравар кўп сувни ишлатиб юборишяпти. Бошқа штаталарда етарлича сув манбалари бор бўлсада, лекин табиатнинг беминнат сувидан бу қадар шафқатсизлик билан фойдаланишимиз ҳеч бир мезонга тўғри келмайди.\nКелажакда америкаликларнинг сув билан боғлиқ муаммолари жуда ҳам кўпайиши кутилмоқда», - дейди Президент. Блоомберг хабар берганидек, 2014 йилда ҳукуматнинг ҳисоб-китоблари бўйича 50 та штатдан 40 тасида кейинги ўн йиллик ичида сув танқислиги муаммоси бошланиши кузатиляпти.\nТеглар: Доналд Трамп АҚШ 15 баравар кўп сув\nЯнгиликлар » Ҳаёт тарзи » Трамп: «Ҳожатхонага бир марта кирганда ўн беш марталик сув ишлатиляти...»\n15:35 Пиноккио-президент. «Трамп яратганнинг иродаси билан сайланган»\n14:53 Трамп Янги йил мурожаатномасида ўзини мақтади\n10:39 Дональд Трамп ўзининг менюси ҳақида маълумот берди\n09:18 Дональд Трамп штаби собиқ раҳбари Пол Манафорт Москвага 18 марта келиб-кетган


Россиялик машҳур ҳип-ҳоп устаси Тимати Шаҳзода Муҳаммедованинг турмуш ўртоғи Марат Хайруллаевичдан узр сўраб, бирга бир столда ўтиришни таклиф қилди. Бу ҳақда актрисанинг турмуш ўртоғи Instagram story’сида маълум қилди.\nМаълум бўлишича, Марат Хайруллаевич 17 январь куни туғилган кунини нишонлаш мақсадида Дубай шаҳридаги «Osh Dubai» ресторанида стол буюртма қилган. Шу куни у оиласи ва дўстлари даврасида ресторанга келиб, стол атрофига йиғила бошлаган.\nШундан сўнг ресторан ходимлари келиб, бу жой Тимати томонидан банд қилинганини айтиб, бошқа жойга ўтишларини сўраган. Марат ва унинг оиласи бошқа столга ўтиб ўтирган ва у туғилган кун кайфиятини обуначилари билан бўлишиш мақсадида Instagram’да жонли эфир ташкил қилган. Тиматининг тансоқчиси келиб, Маратга рэпер ўтирган ресторанда жонли эфир қилиш мумкин эмаслигини айтиб, эфирни тугатишни сўраган.\n«Бу ҳолат мени бироз тушкунликка туширди ва биз ўрнимиздан туриб бошқа ресторанга кетдик. ‘Osh Dubaiʼ ресторани ўзининг профессионал эмаслигини, Тимати эса такаббурлигини кўрсатиб қўйди», — деб ёзган актрисанинг турмуш ўртоғи.\nКейинроқ Тимати Маратнинг Instagram’ига ёзиб, ундан узр сўраган.\n«Кечирасиз, дўстим. Йигитларим бироз қизишиб кетди. Узоққа кетмаган бўлсангиз, келинг, бирга ўтирамиз. Туғилган кунингиз билан. Эътибор берманг», — деб ёзган Тимати.\nСкрин: Instagram / @marat_khayrullaevich\nАввалроқ актриса Шаҳзода Муҳаммедова турмуш ўртоғи Марат ва қизи билан биргаликда Бирлашган Араб Амирликларида байрамни нишонлаётгани ҳақида хабар берилганди.


18 май 2022, Тошкент вақти: 20:36\nНомаълум манба Ғарб журналистларига Панамадаги Mossack Fonseca адвокатлик ширкатининг 40 йиллик махфий ҳужжатларини сиздирди. 11,5 миллион ҳужжатдан жаҳон давлатлари раҳбарлари ва бойларнинг манбаси шубҳали миллиардлаб долларни қандай қилиб солиқ ва жамоатчиликдан бекитгани аëн бўлади. Фош бўлганлар орасида Россия¸ Қозоғистон¸ Озарбайжон ва Украина президентларидан тортиб то Саудия қироли Салмон ва футбол юлдузи Лео Мессигача бор. Ҳозирда суриштирув журналистлари томонидан синчковлик билан таҳлил этилаëтган ниҳоятда катта ҳажмдаги ҳужжатларнинг қатор давлатларнинг амалдаги ва собиқ президенту вазирларидан тортиб машҳур юлдузларга қадар жиддий сиëсий ва молиявий зарба бўлиши тахмин этилмоқда.\n40 йиллик ишнинг қийриғи чиқди\nПанамадаги Mossack Fonseca адвокатлик ширкати 40 йилдан бери бой мижозларга оффшор ҳудудларда ширкат ва банк ҳисоблари очиб бериш билан шуғулланади. Дунëдаги давлат ва ҳукумат раҳбарларидан то хусусий бойларга қадар хизмат кўрсатиб келаëтган бу ширкат фаолияти ҳозирга қадар бирор марта на жиноий ва на маъмурий текширув объекти бўлган эмас.\nАммо фаолияти кўздан панада қолиб келган бу ширкат маълумотлар базасида сақланаëтган 214 минг номдаги оффшор компаниясига оид 11 миллиондан кўпроқ сиздирилган ҳужжатдан Mossack Fonsecaнинг манбаси шубҳали пулларни ювиш каби халқаро жиноятга алоқадорлиги ошкор бўлди.\nЯкшанба куни маълум бўлишича¸ Mossack Fonseca ҳужжатлари аввалига Германиядаги нуфузли Suddeutsche Zeitung газетасига тақдим этилган. Бу газета таҳририяти сўнгра сиздирилган ҳужжатларни Суриштирув журналистлари халқаро консорциумига аъзо 72 давлатдаги 107 нашр билан баҳам кўришга қарор қилган.\nКим томонидан сиздирилгани очиқланмаëтган ушбу ҳужжатларда дунëнинг амалдаги ва собиқ 72 давлати раҳбари¸ умумиятла 143 нафар сиëсатчига алоқадор бойликларнинг Mossack Fonseca номидан оффшор ҳисобларга бекитилганига оид маълумотлар мавжуд.\nПул ювиш ва солиқдан қочиш амалиëтининг кундалик қадамлари акс этувчи бу ҳужжатлар¸ мутахассислар таъкидича¸ оффшор дунëсига ҳозирга қадар берилган энг катта зарбадир.\nПутин ва унинг командаси\nФош этилган ҳужжатларнинг бир қисми Россия президенти Путиннинг болалик дўсти¸ петербурглик виолончел чолғучиси Сегей Ролдугин номи билан очилган оффшор тармоқларига оиддир.\nАйтилишича¸ сиздирилган ҳужжатлар Путиннинг қизи Мариянинг чўқинтирган отаси бўлган Ролдугин Панама ширкати хизматидан 100 миллион долларни ювишда фойдаланган.\nҲужжатларга кўра¸ Россия телереклама бозоридаги акцияларнинг 12¸5 фоизига эгалик қилувчи Ролдугин Россия банки акцияларининг 3.2 фоизи эгаси ҳамдир.\nПутиннинг яна бир эски дўсти Юрий Ковальчук томонидан назорат қилинадиган Россия банки эса 2014 йилда Кремль Қримни аннексия қилгани ортидан Ғарб санкцияларига учраган ширкатлар рўйхатида.\nПанама ширкатининг сиздирилган ҳужжатларидан Ковальчук ва унинг банки Қибрисдаги Sandalwood офшор компанияси орқали давлат назоратидаги банкдан 1 миллиард доллар олгани англашилади. Бу пул эса¸ кўп ўтмай Россияда юқори фоиз ставкалари билан қарз сифатида берилган ва олинган даромад Швейцария банкларига бориб ўринлашган.\nҲужжатлардан аëн бўлишича¸ Қибрисдаги Sandalwood ширкати айни пайтда Путиннинг қизи Катерина тўйини ўтказган Санкт-Петербургдаги тоғ чанғиси курортига молиявий жиҳатдан алоқадордир.\nСиздирилган ҳужжатлардан бир қатор юқори даражали Россия расмийларининг Mossack Fonseca адвокатлик ширкати ëрдами билан ўз оила аъзоларига номига очилган оффшор компаниялар орқали манбаси шубҳали пулларни солиқдан яширгани ва ювгани кўрилади.\nБу расмийлар орасида Путин матбуот котиби Дмитрий Песков (хотини орқали)¸ Иқтисодий тараққиëт вазири Алексей Улукаев (ўғли орқали) Хавфсизлик кенгаши котиби Николай Патрушев (жияни орқали) каби Путин командасининг садоқатли аъзолари бор.\nPanama Leaksдаги ўзбекистонликлар....\nОзодликка аëн бўлишича¸ ҳозирда Mossack Fonseca адвокатлик ширкати маълумотлар базасидан сиздирилган миллионлаб ҳужжат суриштирув журналистлари томонидан синчиклаб таҳлил этилмоқда.\nБу гуруҳ аъзоларидан бири¸ Уюшган жиноятчилик ва коррупцияни ёритиш лойиҳаси (OCCRP) муҳаррири Миранда Патручич Озодлик билан суҳбатда таҳлил давомида навбат Панама ширкати хизматидан фойдаланган ўзбекистонликларга ҳам келишини айтади:\n- Дастлабки қидирувдан Овик Мкртчян номи чиқиб келди. Ишончимиз комилки¸ бу ҳужжатлардан ҳали анча ўзбекистонликнинг номи чиқади. Mossack Fonsecaнинг ўзбекистонлик бошқа мижозларини қидиришни шу ой охирларида бошлаймиз. Гап миллионлаб ҳужжат ҳақида кетаëтгани боис¸ уларни топиш¸ Панама ширкати орқали айнан қандай олди-берди қилганларини аниқлашга вақт керак¸ дейди Миранда Патручич.\nОзодлик Уюшган жиноятчилик ва коррупцияни ёритиш лойиҳаси билан ҳамкорликда Mossack Fonseca адвокатлик ширкати орқали пул ювиш операцияларини амалга оширганликда гумонланаëтган бошқа ўзбекистонликларга оид маълумотларни яқин келажакда эътиборингизга тақдим этади.


Ўзбекистон элчиси Австрия Федерал Президентига ишонч ёрлиқларини (...)\nЎзбекистон Республикасининг янги тайинланган Фавқулодда ва мухтор элчиси Абат Файзуллаев чоршанба куни Австрия Республикаси Федерал Президенти Александр Ван дер Белленга ишонч ёрлиқларини топширди, деб хабар бермоқда “Дунё” АА мухбири.\nМаросим “Ҳофбург” саройида бўлиб ўтди. Бу ерда фахрий қоровул саф тортди, давлат мадҳиялари ижро этилди.\nТадбирда Австрия Президентининг ташқи сиёсат ва ҳарбий масалалар бўйича маслаҳатчилари, Ташқи ишлар вазирлиги Бош котиби ва бошқа расмий шахслар иштирок этди.\nСуҳбат чоғида Президент Александр Ван дер Беллен Австрия томони Президент Шавкат Мирзиёев раҳбарлигида Ўзбекистонда амалга оширилаётган изчил ўзгаришлар ва кенг кўламли ислоҳотлардан яхши хабардорлигини таъкидлади. Сўнгги йилларда Европа ва бутун дунёда Ўзбекистоннинг обрўси ошиб бормоқда.\nПрезидент Австрия-Ўзбекистон муносабатларининг бугунги ижобий динамикасини юқори баҳолар экан, савдо-инвестициявий ва маданий-гуманитар соҳалардаги ўзаро ҳамкорликни янада такомиллаштириш зарурлигига алоҳида тўхталди.\nЭслатиб ўтамиз, 2020 йил 19 август куни элчи Абат Файзуллаев Австрия Ташқи ишлар вазирлигига ишонч ёрлиқлари нусхаларини топширган эди. Дипломатик протоколга кўра, Ўзбекистон элчиси Австрия Федерал Президентига ишонч ёрлиқларининг асл нусхасини тақдим этган пайтдан бошлаб ўз вазифаларини бажаришга тўлиқ киришган ҳисобланади.


Ўзбекистон Президенти Тошкент кўчаларида қўшимча ҳаракат йўналишларини очиш бўйича топшириқ берди\nТОШКЕНТ, 24 февраль. /«Дунё» АА/. Президент Шавкат Мирзиёев Тошкент шаҳрида йўл-транспорт тизимини яхшилаш ва янги йўллар қуришга оид лойиҳалар тақдимоти билан танишди, деб хабар бермоқда «Дунё» АА мухбири.\nЎзбекистон Президенти Матбуот хизмати маълум қилишича, пойтахтимизда транспорт воситалари сони ортиб бормоқда. Айрим кўчалардаги йўналишлар, йўл ҳаракати белгилари қатновга ноқулайлик туғдирмоқда. Шу сабабли йирик кўчалар ва чорраҳаларда тирбандликлар юзага келмоқда.\nЎзбекистон ташқи ишлар вазири Чехия элчи...\nЎзбекистон Республикаси Ташқи ишлар вазири Абдулазиз Комилов бугун Чехия Республикасининг ...\nЖума куни БМТ Бош Ассамблеясининг 75-сессияси доирасида БМТнинг Аксилтеррор бошқармаси том...


Тошкент педиатрия тиббиёт институти Нукус филиали директори\n230105, Нукус шаҳри, А.Досназаров 108 уй\nЧорчанба куни соат 16:00 - 17:00\nТошкент педиатрия тиббиёт институти Нукус филиали ўқув ишлар бўйича директор ўринбосари в.в.б.\n0 (361) 222-84-28\nЖума,соат 15:00 - 17:00\nТошкент педиатрия тиббиёт институти Нукус филиали илмий ишлар бўйича директор ўринбосари\n230105, Нукус шаҳри, А.Досназаров кўчаси 108 уй\n0 (361) 222-84-06\nПайшанба, соат 15:00 - 17:00\nТошкент педиатрия тиббиёт институти Нукус филиали маънавият ва маърифат ишлар бўйича директор ўринбосари\n0 (361) 222-84-07\nДушанба, соат 15:00 - 17:00\nТошкент педиатрия тиббиёт институти Нукус филиали молия ва иқтисод ишлар бўйича директор ўринбосари\n0 (361) 222-84-19\nСешанба, соат 15:00 - 17:00\nТошкент педиатрия тиббиёт институти Нукус филиали директори лавозим вазифалари:\n· Ўзбекистон Республикаси қонунлари, Президент фармонлари ва фармойишлари, Олий мажлис ва Вазирлар Маҳкамасининг таълим ва кадрлар тайёрлаш соҳасидаги қарорларини амалга оширишни ташкил этиш;\n· Юксак маънавий-ахлоқий фазилатли, мустақил фикрлашга қодир бўлган, бозор шароитида ишни ташкил этишнинг усулларини эгаллаган юқори маълумотли малакали кадрлар тайёрлашни таъминлаш;\n· Давлат таълим стандартлари асосида юқори малакали кадрлар тайёрлашни ташкил этиш;\n· Филиалда Ўзбекистон Республикасининг “Таълим тўғрисида”ги қонун ва “Кадрлар тайёрлаш миллий дастури”да белгиланган вазифалар бажарилишини таъминлаш;\n· Филиал таркибий тузилмасидаги барча бўлинмалар ваколатларини белгилаб бериш,\nфаолиятларини режалаштириш, мувофиқлаштириш, бошқариш, олий таълим муассасасининг бошқарув лавозимларига муносиб кадрларни тайёрлаш, ходимларни танлаш, раҳбарлик лавозимига тавсия этиш ва ишга қабул қилиш;\n· Ходимларни моддий ва маънавий рағбатлантириш, ижтимоий муҳофазасини таъминлаш, интизомий жазо чораларини қўллаш;\n· Филиал даромадлари шакллантирилиши ва улардан самарали фойдаланилиши устидан назорат қилиш;\nИлмий-тадқиқот ишларини ташкил этиш, уларнинг самарадорлигини ошириш ва тадқиқотларнинг натижаларини амалиётга кенг жорий этиш, олий таълим, фан ва ишлаб чиқаришнинг ўзаро интегратсиясини таъминлаш;\nУзлуксиз таълим тизими учун янги авлод ўқув адабиёти яратиш консепсияси талабларига мувофиқ дарсликлар ва ўқув-методик адабиётлар яратилиши, таржима қилиниши ва нашр этилишини ташкил этиш;\nЎқув-тарбия жараёнида ўқитишнинг илғор шаклларини, шу жумладан, масофадан туриб ўқитиш, янги педагогик ва ахборот-коммуникатсия технологияларини жорий этиш ва улардан самарали фойдаланишни ташкил этиш;\nМаънавий-маърифий, тарбиявий ишларга раҳбарлик этиш, ходимлар ва талабаларда миллий ғояни шакллантириш;\nТалабаликка, магистратура ва стажёр-тадқиқотчи-изланувчи-изланувчилар институтига қабул қилиш, ўқишдан четлатиш, тиклаш, ички тартибга риоя этилишини таъминлаш;\nПрофессор-ўқитувчиларнинг касбий малака оширишларини таъминлаш;\nТалабалар, стажёр-тадқиқотчи-изланувчилар, илмий-педагогик ходимлар учун маиший хизмат кўрсатиш ва бошқа турдаги шароитларни ташкил этиш, уларнинг ижтимоий ҳимоясини таъминлаш;\nФакултетлар ва кафедралар фаолияти, ўқув жараёни, маърузалар, амалий ва лаборатория машғулотлари, ўқув ва ишлаб чиқариш амалиётлари, бошқа турдаги машғулотлар сифатининг доимий назорат этилишини таъминлаш;\nТаълим муассасасида мутахассислар тайёрланадиган йўналиш ва ихтисосликлар соҳасининг ривожланиш истиқболларини аниқлашга қаратилган тадбирларни ташкил этиш (илмий-амалий конференсиялар ўтказиш, халқаро анжуманларда иштирок этиш, ахборот маконидан фойдаланиш шароитларини яратиш, фан-техника, технологиялар ривожланишига тааллуқли адабиёт, информатсион материалларни келтириш), бунинг асосида давлат таълим стандартлари, ўқув дастурлари, ўқув адабиётларини такомиллаштириб боришни таъминлаш, илмий изланишларни йўналтириб бориш;\nМаркетинг хизматини ривожлантириб, таълим йўналиши ва ихтисосликларга талаб ва эҳтиёжни ўрганишни, битирувчиларни амалда ишга жойлашиши таҳлилини, мутахассисларни мақсадли тайёрлаш борасида ҳамкорлик шартномалари тузишни ташкил этиш;\nФилиал моддий-техник базасини мустаҳкамлаш ва ривожлантириш тадбирларини ишлаб чиқиш ва амалга ошириш, олий таълим муассасаси Илмий Кенгашига раҳбарлик қилиш, олий таълим муассасасининг таркибий тузилишини такомиллаштириш, таркибий бўлинмаларини ташкил етиш, тугатиш, ўзгартириш;\nХорижий ҳамкорлар билан илмий-ижодий алоқаларни ривожлантириш, инвеститсия ва грантлар жалб этилишини таъминлаш, қўшма корхона (кафедра, илмий марказ, илмий тадқиқотлар, лойиҳалар ва ҳ.к.)лар ташкил этиш фаолиятини амалга ошириш;\nЖамоат ташкилотлари, васийлар кенгаши ва бошқа шу каби нодавлат ташкилотлар билан ҳамкорлик фаолиятини олиб бориш;\nТаълим жараёнини бошқариш бўйича ваколатли органлар томонидан белгиланган бошқа вазифалар ижросини таъминлаш.\nФилиал директори ўринбосари лавозим вазифалари:\nДавлат таълим стандартлари асосида ўқув, илмий, молиявий ва маънавий-тарбия ишларини ташкил этиш ва малакали кадрлар тайёрлашни таъминлаш;\nМутасадди юқори ташкилотларнинг буйруқларини, фармойишлари ва кўрсатмаларини, ўқув – тарбия жараёнларига оид масалалар бўйича ОТМси Илмий кенгаши қарорлари ва ректор буйруқларининг бажарилишини ташкил қилиш;\nИлғор мамлакатлар таълим тизимининг ривожланиш тенденсияларини ўрганиш, “Таълим тўғрисида”ги қонун, “Кадрлар тайёрлаш миллий дастури” ва бошқа таълимга оид қонунлар кўрсатилган вазифаларни амалга ошириш борасидаги услуб ва воситаларни ишлаб чиқиш ва уларнинг амалга оширилишини таъминлаш;\nЎқув-тарбия жараёнида ўқитишнинг илғор шаклларини, шу жумладан масофадан туриб ўқитиш, янги педагогик ва ахборот-коммуникатсия технологияларини жорий этиш ва улардан самарали фойдаланишни ташкил этиш;\nБўлимлар, факултет ва кафедралар иш режаларини тасдиқлаш ва уларнинг бажарилишини назорат қилиш;\nЎқув ва илмий конференсияларни ташкил этиш, ОТМси услубий кенгаши ва педагогик маҳоратни ошириш ишларига раҳбарлик қилиш, илғор услубий тажрибаларни умумлаштириш;\nЎқув-услубий ва илмий ишлар материалларини, шу жумладан, журналлар ва илмий ишлар тўпламларини ОТМ ходимлари томонидан тайёрлаш ва нашр этиш жараёни ҳамда ОТМнинг барча таълим ва илмий фаолият йўналишлари бўйича ўқув-услубий ва илмий даврий нашрлар билан кутубхона фондини тўлдириб туриш бўйича умумий раҳбарликни олиб бориш;\nБўш лавозимларга танлов асосида ишга қабул қилиш, стажёр-тадқиқотчи-изланувчи-изланувчилар ва ординатрларни ишга олиб қолиш бўйича таклифлар тайёрлаш, профессор-ўқитувчилар таркибини яхшилаш ва малакасини ошириш режаларини ишлаб чиқиш ва амалга оширишга раҳбарлик қилиш;\nЎқув хоналаридан унумли фойдаланиш, аудитория ва лабораторияларни\nтехник жиҳозлашни такомиллаштириш масалаларини ишлаб чиқиш;\nТаълим мазмунини такомиллаштириш, мутахассис-кадрларни халқаро талаблар асосида тайёрлашни таъминлаш мақсадида хориж мамлакатларнинг турдош олий таълим муассасалари билан ҳамкорликда факултет, кафедралар ташкил этиш бўйича таклифлар тайёрлаш;\nКафедралар, факултет ва бўлимларнинг йиллик фаолияти ҳисоботларини ўтказиш, таҳлил қилиш ва хулосалар чиқариш, профессор-ўқитувчиларнинг ўқув-услубий фаолиятини замонавий усулларда баҳолашни амалга ошириш;\nОлий таълим муассасалари билан ўқув-услубий йўналишда доимий ҳамкорликни амалга ошириш, конференсия, семинарларда профессор-ўқитувчиларнинг фаол иштирокини таъминлаш, маҳаллий ҳокимиятлар билан ҳамкорликда ишлаш;\nОлий таълим муассасасини ўрнатилган тартибда доимий ички аттестациядан ўтказиш, ташқи аттестацияга тайёрлаш ва ўтказишда фаол иштирок этиш.\nКўришлар сони: 6494\nОнлайн фойдаланувчилар сони: 50


Россияга жосуслик қилган ўзбекистонлик сиёсатшунос Рафик Сайфулин 12 йилга қамалди / Ўзбекистон янгиликлари, энг сўнгги хабарлар\nСИЁСАТ 0 Шархлар 1125 кўрилди\nЎзбекистон Президенти ҳузуридаги Стратегик ва минтақалараро тадқиқотлар институтининг собиқ директори, сиёсатшунос Рафик Сайфулин давлатга хоинлик қилганликда айбдор деб топилиб, 12 йил муддатга озодликдан маҳрум қилинди. Бу ҳақда Ўзбекистон Олий суди матбуот хизмати маълум қилди.\nМанба берган хабарга кўра, 2020 йил 25 май куни Ўзбекистон Ҳарбий судида Жиноят кодексининг 157-моддаси (Давлатга хоинлик қилиш) 1-қисми ва 248-моддаси (Қурол, ўқ-дорилар, портловчи моддалар ёки портлатиш қурилмаларига қонунга хилоф равишда эгалик қилиш) 1-қисмида назарда тутилган жиноятларни содир этганликда айбланган Рафик Сайфулинга нисбатан жиноят ишини кўриб чиқиш бўйича суд жараёни ниҳоясига етди ва суд ҳукми эълон қилинди.\n«Бир неча ой давомида ўтказилган ёпиқ суд мажлисида судланувчи ва гувоҳларнинг кўрсатмалари тингланиб таҳлил қилинди. Тергов органи томонидан тўпланган далилларга баҳо берилиб, судланувчининг важлари текширилди», — дейилади Олий суд хабарида.\nМаълум қилинишича, суд судланувчи Рафик Сайфулинни юқорида кўрсатилган жиноятларни содир этганликда айбли деб топиб, унга 12 йил муддатга озодликдан маҳрум қилиш жазосини тайинлади.\nОАВларнинг ёзишича, Рафик Сайфулин билан бирга Ўзбекистон Давлат хавфсизлик хизмати ва Мудофаа вазирлигининг бир неча ходими ҳам давлатга хоинлик қилганликда айбланган. Сиёсатшунос 2019 йилнинг июль ойида қўлга олинган. Рафик Сайфулин давлат сирлари ва таҳлилий материалларни Россия томонига етказганликда айбланган.\nРафик Сайфулин ўз фаолиятини СССР Давлат хавфсизлик қўмитасида бошлаган. Ўзбекистон мустақилликка эришгач, Сайфулин Прогнозлаштириш ва статистика давлат қўмитасида ишлаган. Кейинчалик у Ўзбекистон Президенти ҳузуридаги Стратегик ва минтақалараро тадқиқотлар институтига раҳбарлик қилган.


Самарқандда қотил-энаганинг шизофрениядан азият чеккани ҳақидаги маълумот тасдиқланди\n11:57 / 03.03.2016\nСамарқанд вилоят Асаб-руҳий касалликликлар диспансери, Москвада ваҳший қотиллик амалга оширган энага Гулчеҳра Бобоқулова ҳақиқатдан ҳам касалхонада “ўткир шизофрения” касалидан даволанган ва психиатр рўйхатда турганини тасдиқлади.\n"Гулчеҳра Бобоқулова 2003 йилдан буён бизнинг муассасамизда "ўткир шизофрения хасталиги" ташхиси билан ҳисобда турган", дея маълум қилган Самарқанддаги диспансер вакили РИА Новости агентлигига.\nШифокорларнинг маълумотларига кўра, у бир неча бор стационар даволаш муассасаларида даволанган. У тез-тез ўз ҳаракатлари устидан назоратни йўқотиб турган.\nБундан олдинроқ, Гулчеҳра Бобоқулованинг дугонаси Азиза Гадоева унинг Ўзбекистонга охирги ташрифи вақтида ўзини ўта тажовузкор тутгани ҳақида айтганди. Гадоеванинг фикрича бунга унинг хуштори сабаб бўлган.\nРоссия Тергов қўмитаси маълумотига кўра, 29 февраль куни Москва шаҳри “Октябрское поле” метроси станциясида қўлида ёш бола бошини ушлаб олган аёл қўлга олинди.\nМаълум бўлишича, 1977 йилда туғилган Ўзбекистон фуқароси Гулчеҳра Бобоқулова Москва шаҳридаги Народное ополчение кўчасидаги кўпқаватли уйларнинг бирида истиқомат қилувчи оилада энага бўлиб ишлаган. Тахминларга кўра, аёл қизчанинг ота-онаси уйдан чиқиб кетишларини кутган ва шундан сўнг қизчани ўлдириб, квартирага ўт қўйган ва телбанамо аҳволда кўчага чиқиб кетган. Ёнғин ўчирилгач, қизалоқнинг бошсиз танаси аниқланган (илк экспертиза хулосаларига кўра, қизалоқ аввал бўғиб ўлдирилган ва шундан сўнг боши танасидан жудо қилинган бўлиши ҳам мумкин).\nМанбаларда айтилишича, унинг бу ҳаракати радикал экстремистлар томонидан уюштирилган. Аёлнинг ушбу “мутлақ тушунарсиз” хатти-ҳаракати туфайли, Тергов қўмитаси унга дарҳол асаб-руҳий экспертиза ўтказишни белгилади.\nМанба: Москвада 4 ёшли қизчани ўлдирган қотил-энага шизофрениядан азият чеккан\nХитойда энага унга ишониб топширилган болани аёвсиз дўппослади (видео)\n20:00 / 12.12.2017\nХитойдаги қўриқхонада ит йўлбарс болаларини ўз қарамоғига олди\n01:07 / 17.06.2017\nРоссияда навбатдаги энага қотиллиги қайд этилди\n21:34 / 12.03.2017


Франция фуқароси зерикарли иши учун иш берувчини судга берди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Франция фуқароси зерикарли иши учун иш берувчини судга берди\t14:26, 03 май 2016\tФранциялик Фредерик Дезнард собиқ иш берувчини вазифанинг енгиллиги, ишнинг зерикарли эканлиги учун судга бериб, 360 минг евро товон пули тўлашни талаб қилди, деб хабар берди “Lenta.ru” нашри.\nЭркакнинг айтишича, раҳбарият ундан иш талаб қилмаган, у бекорчиликдан зерикиб кетган. Дезнард йирик Interparfum номли парфюмерия компаниясида хизмат қилган. Иш берувчи унга тўрт йил мобайнида ўта зерикарли вазифаларни топширганлиги туфайли ўзини кераксиз инсон деб ҳис қилган. Раҳбариятнинг айби билан амал пиллапояларидан кўтарила олмаган, касбий тажрибаси ошмаган. Шунинг учун улар товон пули тўлашга мажбур деб ҳисоблаган.\nЭркакнинг таъкидлашича, бир хил ва зерикарли иш унинг саломатлигига ҳам салбий таъсир кўрсатган, ошқозор яраси, эпилепсия касаллигига чалинган, уйқуси бузилиб, депрессияга йўлиққан. Дезнард ўзининг меҳнат фаолиятини “маккорона жаҳаннамга қулаш” деб атаган. Зерикарли меҳнат фаолияти ҳақидаги даъво меҳнат масалаларини ҳал этувчи судда кўриб чиқилади. Дезнарднинг адвокати иш берувчини ўз ходимини ўлар даражада чарчатиб, дам олиш кунлари учун маош тўламаганликда айбламоқда. Бу Франция суди тарихида илк маротаба иш камлигидан шикоят қилиб, даъво аризаси ёзилишидир.\nКасбингиз ўзингизга муносибми?\tЯнги иш ўринлари яратишни таъминламаган ҳокимларнинг иш ҳақидан 15 фоиз ушлаб қолинади\tСуд Жонни Депп ва Эмбер Херднинг никоҳини расман бекор қилди\tОлти дақиқада тетиклашиш мумкинми? ҲА!\tОфисингиз учун энг яхши 6 гул «Ходимга айтмай иш ставкасини ўзгартириш мумкинми?»\tОтправить


Банк бошқаруви раисининг номзодини МБ билан келишиш керак эмас | NORMA.UZ\nБанк бошқаруви раисининг номзодини МБ билан келишиш керак эмас\nТижорат банкларида корпоратив бошқарув тўғрисидаги низомга тузатишлар киритилди (26.02.2019 йилда 943-5-сон билан рўйхатдан ўтказилган).\nМаълумот учун: корпоратив бошқарув – тижорат банки фаолиятини бошқаришда акциядорлар, Кенгаш аъзолари ва бошқа раҳбар ходимлар томонидан амалга ошириладиган асосий фаолият ҳамда қоидалар мажмуаси. 2000 йилда қабул қилинган ҳужжатда акциядорлар ва банк Бошқарувининг роли, банк Кенгашининг умумий мажбуриятлари, касбга оид этика ва манфаатлар тўқнашувини бартараф этиш, ошкоралик ва ахборотни ошкор қилиш белгиланган.\nБошқарув раисининг мажбуриятларига банк Кенгаши ва акциядорлар Умумий йиғилиши қарорларини бажариш киради. У банк ишларини бошқариш учун зарур малака, ваколатга эга ва тартибли бўлиши ҳамда банкнинг энг муҳим ходимлари фаолиятини тегишли тарзда назорат қилиши лозим.\nИлгари Бошқарув раиси номзодини Марказий банк билан келишиш талаб этиларди. Энди ушбу талаб бекор қилинди. У лавозимга банк Кенгаши қарори билан тайинланади, кейинчалик акциядорлар Умумий йиғилиши томонидан тасдиқланади. Одатда, танлов ўтказилади, унда хорижий менежерлар иштирок этишлари мумкин.\nВалюта омонатларини қандай кўпайтириш мумкин\nТергов ва суриштирув жисмоний шахсларнинг барча банк счётларини қандай “музлатиши” мумкин


АМИР ТЕМУР ЎЗ ДАВРИНИНГ БУНЁДКОРИ - UzTV New York, Inc.\n04/09/2016 | Filed under: HISTORY,SOCIETY,UZ TV NEWS | Posted by: admin\nБуюк саркарда, машҳур давлат арбоби, фан ва маданиятнинг толмас жонкуяри, беназир инсон Амир Темурнинг фаолияти ниҳоятда серқирра, кенг қамровли бўлган. Бунёдкорлик, яратувчанлик унинг фаолиятидаги энг муҳим жиҳатлардан ҳисобланган.\nСоҳибқирон ўзи туғилиб ўсган Кеш (ҳозирги Шаҳрисабз) шаҳрида ва мамлакат пойтахти–Самарқандда бу соҳада, айниқса, ғоят улкан ишларни амалга оширган. Соҳибқироннинг Кеш шаҳридаги фаолияти тўғрисида Заҳириддин Муҳаммад Бобур «Бобурнома» сида шундай деб ёзган: «Темурбекнинг зоду буди Кешдин учун, шаҳр ва пойтахт қилуриға кўп саъй ва эҳтимомлар қилди, олий иморатлар Кешта бино қилди».\nАмир Темурнинг Шаҳрисабз шаҳрида қурдирган олий иморатларидан бири, шубҳасиз, Оқсаройдир. Гўзал санъат обидаси бўлмиш бу ҳашаматли ва муҳташам қаср 20 йил давомида қурилиб, битказилган. Манбаларда ёзилишича, оқсарой соҳибқирон ва унинг оила аъзолари яшаши учун турар-жой ва давлат, жамоат ишларини олиб бориш мақсадида бунёд қилинган. Оқсаройнинг умумий баландлиги 50 метрдан ортиқ бўлган. Оқсаройнинг юқори қисмига – том тепасига ҳовуз жойлашган. Ҳовузга сув Тахтақорача довонидан махсус қўрғошин қувурлар орқали олиб келинган. Ҳовуздан сув жимирлаб пастга оқиб турган. Оқсаройнинг теварак-атрофлари боғдан иборат бўлган. Испан элчиси Клавихо ўз эсдаликларида Оқсаройни ҳайратомуз даражада ниҳоятда гўзал бўлганлигини қайд этиб, қуйидагиларни ёзиб қолдирган: «Зеро, бутун бино зарҳал ва ложувард билан қопланган бўлиб, у ерда саройнинг шунча бўлма ва оромгоҳларини кўрсатдиларки, улар ҳақида узоқ сўзлаш мумкин. Сарой зийнатлари олтиндан ва бошқа ранглардан ҳайратомуз қилиб ишланган эди. Ҳаттоки, моҳир усталари билан жаҳонга машҳур бўлган Парижда ҳам бу иш жуда гўзал ҳисобланган бўлар эди».\nСоҳибқирон Шаҳрисабзга бир улкан мадраса, шунингдек, ўғли шарафига Жаҳонгир Мирзо мақбарасини, пири муршиди хотирасига Шайх Шамсиддин кулол мақбарасини ҳамда маҳобатли Доруссаодат меъморий мажмуасини қурдики, буларнинг барпо қилиниши бевосита унинг табаррук номи билан боғлиқдир. Амир Темурнинг Самарқандда бунёд этган олий иморатларидан бири -Кўксарой бўлса, иккинчиси Жомеъ масжидидир. Бобур Мирзо бу икки тенгсиз ва беназир меъморий обида ҳақида «Бобурнома» да қуйидагиларни ёзган: «Самарқанд аркида Темурбек бир улуғ кўшк солибтур, тўрт ошёнлиқ, Кўксаройка мавсум ва машҳур ва бисёр олий имораттур. Яна Оҳанин дарвозасиға ёвуқ қалъанинг ичида бир масжиди жумъа солибтур, сангин, аксар Ҳиндустондин элтган сангтарошлар анда иш қилибтурлар… Бу ҳам бисёр олий имораттур».\nСоҳибқирон бунёдкорлик ишларини ўзи бошқараётган мамлакатнинг бошқа шаҳар ва қишлоқларида ҳам кенг кўламда олиб борган. Дарҳақиқат, «Тузуклар» даги мана бу сатрлар алоҳида аҳамиятга моликдир: «Яна амр қилдимки, хароб бўлиб ётган ерларда коризлар қурсинлар, бузилган кўприкларни тузатсинлар, ариқлар ва дарёлар устига янги кўприк қурсинлар, йўл устида ҳар манзилгоҳга работлар қурсинлар». Амир Темур бошқа мамлакатларни фатҳ этгандан сўнг, у ерларда ҳам олий иморатлар қуришга амр этган.\nХуллас, соҳибқироннинг бунёдкорлик, яратувчилик йўлидаги кенг кўламли ишлари ҳар жиҳатдан таҳсинга сазовордир. Амир Темур халқимизнинг маданий юксалишига катта ҳисса қўшган улуғ ва бунёдкор сиймо сифатида кишилар, авлодлар қалбида абадулабад яшайди.


REDTAG ва FLO Самарқанддаги халқаро хайрия ярим марафонида ҳомий ҳамда иштирокчи сифатида қатнашди\n17:28 / 04.11.2019\nREDTAG кийим-кечаклар дўкони ва FLO мультибренд пойабзаллар дўкони тармоғи 1-3 ноябрь кунлари Самарқанд шаҳрида ўтказилган «Samarkand Half Marathon» мусобақасида ҳомий ва иштирокчи сифатида қатнашди.\nЯрим марафондан кўзланган асосий мақсад маданият ва санъат объектларида инклюзивлик муаммосига жамоатчилик эътиборини қаратиш, шунингдек, соғлом турмуш тарзини оммалаштириш ва Ўзбекистонда спорт туризмини ривожлантиришдан иборат эди. Бирлашган Араб Амирликларининг REDTAG кийим-кечаклар дўкони ва Туркиянинг FLO мультибренд пойабзаллар дўкони жамоаси ҳам ушбу мақсад йўлида ўз ҳиссаларини қўшишга қарор қилди.\nЯрим марафон йўлаги Самарқанд шаҳрининг марказий кўчаларидан ўтди. Пойгага Регистон майдонининг ёнида старт берилиб, финиши чизиғи ҳам худди шу ердан кесиб ўтилди. Югуришнинг йўналиши бўйича иштирокчилар шаҳарнинг жаҳонга машҳур диққатга сазовор жойлари, жумладан, Мирзо Улуғбек мадрасаси, Шердор мадрасаси, Тилла-Қори мадрасаси, Руҳобод мақбараси, Гўри Амир мақбараси, Афросиёб шаҳарcаси, Ҳазрати Хизр мақбараси, Хўжа Дониёр мақбараси, Мирзо Улуғбек расадхонаси, Шоҳи-Зинда ансамбли, Сиёб бозори, Биби Хоним масжидларини кўришга муваффақ бўлишди.\nREDTAG вa FLO вакиллари ҳам айнан шу нуқталарнинг ўзлари учун ажратилган ҳудудларида спортчилар ва ҳаваскор иштирокчиларни қўллаб-қувватлаб туриш билан биргаликда 2, 10 ва 21 км масофада жами 20 киши югуришди. Бундан ташқари, компания томонидан меҳмонлар ва ташриф буюрувчилар учун махсус фотоҳудуд ташкил этилди.\nМарафондан тушган маблағлар Тошкент театрларидан бирида кўр ва кўзи ожиз инсонлар учун қулай муҳит яратиш бўйича экспериментал лойиҳани амалга оширишга йўналтирилади. Ушбу дастур тифлоизоҳлаш (аудиодескрипция) ёрдамида томошани театр саҳнасида намойиш этилишини ўз ичига олади. Бунинг учун зарур ускуналарнинг хариди, шунингдек, мутахассислар ўқитилиши ташкил этилади.\nREDTAG ва FLO дўконларида «Оқ жума» акцияси ўтказилади\n17:00 / 03.10.2019\nFLO ва REDTAG Integro дўконларида 1+1 супер акцияси\n19:00 / 11.07.2019\n30% чегирмаларга «Вақт келди!»\nFLO пойабзалларини 50 фоизгача чегирма билан харид қилинг


Мисрда поезд автомобилларни уриб кетди (ФОТО) - www.Voydod.net\nGelfordei, Javohir7788, KapotthMl\nМисрда поезд автомобилларни уриб кетди (ФОТО)\nМисрда поезд иштирокида йирик автоҳалокат содир бўлди. Дастлабки маълумотларга кўра, 30дан зиёд киши ҳалок бўлган, яна 28 нафар киши турли оғирликдаги жароҳатларни олган, уларнинг баъзилари жудаоғир аҳволда, дея хабар беради АР.\nФожиа мамлакат пойтахтиҚоҳира шаҳридан тахминан 40 км жанубда Дахшур қишлоғи ёнида юз берган. Бени-Суэйф шаҳридан йўлга чиққантовар поезди Гиза ҳудудидаги темир йўл кесиб ўтиладиган жойда микроавтобус ва яна иккита транспортвоситасини уриб кетган.\nОлинган маълумотларгақараганда, темир йўл кесиб ўтиладиган жой ёпиқ бўлган ва светафорнинг огоҳлантирувчи сигналлари ёнибтурган. Бироқ ҳайдовчилар йўл ёпиқлиги ва поезд яқинлашаётганига қарамасдан, йўлни кесиб ўтишгауринади.\nПоезд ҳайдовчиси тормозни босишга улгурмайди.Натижада, товар поезди катта тезликда қоидабузарларга бориб урилади.\nҲалок бўлганларнинг кўпчилиги битта оила аъзолари бўлиб, улар Қоҳирадан тўйдан қайтаётганбўлган.\nАйни пайтда Миср полицияси воқеани тергов қилмоқда.“Al-Ahram” янгиликлар сайти тарқатган хабарга кўра, воқеа юз берган жойни қўриқлаши керак бўлган иккитақоровул хибсга олинган.\nҚатор ОАВнинг қайд этишича, Мисрдаги автомобиль ва темирйўллар энг паст хавфсизлик кўрсаткичлари билан машҳур. Бу асосан йўлларга хизмат кўрсатишнинг ёмон сифатибилан боғлиқ.\nХусусан, ўтган йил ноябрь ойида поезд мактаб автобусини уриб кетганди.Ўшанда 47 нафар бола ҳалок бўлган. Фожиада иш пайтида ухлаб қолган ва поезд яқинлашаётгани ҳақида ўз вақтидаогоҳлантирувчи сигнални бера олмаган светофор оператори айбланди. Ҳалокат Миср транспорт вазири ва темирйўл хизмати раҳбарининг ишдан бўшатилишига олиб келди.


Дам олиш кунлари қандай об-ҳаво кузатилиши маълум қилинди\nДам олиш кунлари қандай об-ҳаво кузатилиши...\n15.10.2021 13:45 0 1805\nРеспублика Гидрометеорология хизмати келаётган дам олиш кунлари учун об-ҳаво маълумотини эълон қилди.\nЎтган дам олиш кунлари ёғиб ўтган ёмғир ва кескин совуқдан сўнг, ушбу ҳафтада қуёшли ва илиқ об-ҳаво кузатилди.\nДам олиш кунлари ва кейинги ҳафта бошида республика бўйича кучсиз шамоллар билан булутсиз об-ҳаво сақланиб туради.\nКечаси ва эрталаб ҳали жуда салқин, 6-9° илиқ атрофида бўлади, кун давомида қуёш ҳавони 22-25° илиққача иситади. Бу октябр ойининг ўрталари учун бўлган меъёрий қийматлардан 2-3° га юқоридир. Бироқ, шуни эслатиб ўтамизки, энг иссиқ бўлган октябр ойларида Тошкентда кундуз кунги ҳарорат 32-35° илиққача кўтарилган.\nБугун ҳаво ҳарорати 20 даражагача исийди\nЖамият Кеча, 12:53\nУшбу ҳафтада аномал об-ҳаво кузатилади\nЖамият Кеча, 08:49\n29 ноябр куни кундузи кутилаётган об-ҳаво маълумоти


“Молиядагилар мендан “Икки ёшгача болалар нафақаси олаяпмиз” деган тилхатга қўл қўйишимни талаб қилишди…” « Ўзбекистон Халқ Ҳаракати\n“Молиядагилар мендан “Икки ёшгача болалар нафақаси олаяпмиз” деган тилхатга қўл қўйишимни талаб қилишди…”\n02 July 2016 - 6:00\nСамарқандлик Дилшод Каримовнинг фожиаси шундаки у президент Каримовга “хеш”эмас, шунчаки фамилиядош.\nСамарқанд вилояти, Нарпай туманидаги Олтиўғил ҚФЙга қарашли Тортувли маҳалласида яшовчи Дилшод Каримовнинг айби қўли калталиги.\nДилшоднинг бор гуноҳи туман прокурорига ариза ёзиб қўйгани…\nДилшод Эрназаровичнинг камчилиги ҳақ-ҳуқуқ истагани, талаб қилгани…\nБу қишлоқ боласининг қусури оқ-қорани танигани, аризабозлик қилгани…\nМана, энди Дилшоднинг ёзган шикоятлари касрига оила аъзолари қолиб ўтирибди экан.\nЎзбекистонда шундайин бир ёзилмаган тенденция бор: кимда-ким шикоят ёзса ўша одамга нисбатан молиявий босим қўлланилади.\n3 фарзанднинг отаси Дилшод Каримов аксарият Ўзбекистонликлар қаторида ишсиз. Асосан, мардикорлик қилиб кун кўради. Болаларини ҳам мардикорликнинг ортидан боқади.\nДилшоднинг умр йўлдоши Дилноза Холиева ҳам ҳеч қаерда ишламайди.\nУй бекаси. Уч фарзан тарбияси билан машғул.\nДилшод билан Дилноза 2015 йилнинг май ойида эгизак фарзандли бўлишганди.\nЭгизак бўлганлиги сабаблими, чақалоқлар нимжонроқ туғилди.\nЭр-хотин ишсиз эмасми, энди оила аравасини тортиш, уч болани едириб-кийдириш мушкул бўлиб қолди.\n-Яхшиямки Президентимиз “2 ёшгача бўлган болалар нафақасини чиқариб қўйган экан” деб мен эгизакларимга нафақа пули беришларини сўраб Тортувли маҳалла раиси Бектош Тожиневга мурожаат қилгандим, – дея гап бошлайди Дилшод Каримов. – 2 ёшгача болалар нафақасини чиқариб беринг десангиз, буларнинг топган гапи “лимит йўқ, лимит йўқ”. Шундан бошқа гапни билмайди булар. Қаловини топганлар, ўзига тўқлар йўлини топиб олиб ётишибди. Биздай ночорларга келганда “лимитлари тугаб қолади”. Жаҳлим чиқиб кетди. Кейин Нарпай туман прокурорига шикоят ёздим. Энди билсам, шикоят эмас, ўз азобларимга фатво ёзган эканман-ай!…. Бу, болалар пули туман молия бўлимига қарашли бўларкан…., – суҳбатдошимизнинг ҳасратлари тугай демасди…\nБалки шу сабабдир, Нарпай туман прокурори Дилшод Каримовнинг шикояти тепасига “Қонуний ҳал этилсин” деган имзо билан туман молия бўлимига копток қилганди.\nНарпай тумна молия бўлими мутасаддилари ҳам “қонуний ҳал қилишнинг” ҳаддини олишган экан чамаси, Дилшоднинг олдига бир парча қоғоз кўтариб келиб қолишди:\n-Молия бўлимидагилар менга “2 ёшгача бўлган болалар нафақасини олаяпмиз” деган мазмундаги тилхатга қўл қўйиб беринг. Шундай қилсангизгина сизнинг болаларингизга кейинги ойдан бошлаб 2 ёшгача нафақа тайинланади дейишди, – дейди Д. Каримов суҳбатни давом эттирар экан, – “Нега олмаган нарсамга қўл қўярканман? Олдин болалар пулини беринглар, имзо қўйиш қочмайди” дедим, имзоламадим. Шу-шу 2 ёшгача бўлган болалар пулидан мана, бир йилдирки, дарака йўқ. Менинг бормаган, ёзмаган жойим қолмади. Оқибатда эса ўша Олтиўғил ҚФЙни раиси Саидмурод Жабборов, Тортувли маҳалла раиси Бектош Тожиевлар менинг овозимни ўчириш мақсадида ўзоро тил бириктириб, менга молиявий босим ўтказишга тушиб кетишди.\n-Молиявий боисм дегани қанақа бўларкан? – сўраймиз қизиқсиниб.\nУйимизга биринчи бўлиб туман электр тармоқлари идорасидан тафтишчиларни сафарбар қилишди. Яхшиямки, ойма-ой электр энергияси ҳақини тўлаб борганимиз. Бор-йўғи 100 000 сўмгина қарзимиз бор экан. Тўлаб қўйдик. Кейин солиқ идорасининг ходимларини “ташлашди”. Ер солиғи, мулк солиғи дегандек… Бу режалари ҳам иш бермагач, мана, бугунги кунда 27 ёшли укам Урол Рўзиевга ҳамда, отамнинг укасини, яъни амакимнинг 27 ёшли ўғли Элдорга тайзиқ ўтказишни бошлаб юборишди. ҚФЙ раиси, маҳалла раиси билан биргаликда маҳалла поспони ҳамкорлигида Нарпай туман мудофа ишлари бўлими ходимларини бошлаб келишди. Мудофа ишлари бўлими вакили “Урол ва Элдор бир ойлик ҳарбий хизмат учун ҳар бири давлатга зудлик билан 3 миллион 800 минг сўм миқдорида маблағ тўлаши лозим. Акс ҳолда ишни судга ошириб, суд ижрочилари кўмагида ҳовлингиздаги молингиз борми, жонингиз борми, мусодара қилиб кетамиз” деб оёқ тираб туриб олишган, – дея куйинади Дилшод, – Туман мудофа ишлари бўлими ходимларининг ёдига укам 27 ёшга тўлганидан кейин тушиб қолдимикин? Бизнинг қурбимиз қарйиб тўрт миллион сўм тўлашга етганида эди, маҳаллага “236 минг сўмлик 2 ёшгача бўлган болалар нафақасини чиқариб беринг” дея ялиниб борган бўлармидик?! 2 ёшгача болалар пулини сўраб, бошимизга шунча ғавғо орттириб олдик. Энди укамнинг 1 ойлик ҳарбий хизмати учун салкам 4 миллион сўм тўлашимиз керак бўлаяпти. Биз эса тўлай олмадик. Айиганларидек, энди уйимизга суд ижрочиларидан тўлашимиз хусусида хат келиб турибди…. Энди ўйлаб қарасам, 2 ёшгача болалар нафақасини ҳар ойда 236 минг сўмдан чиқартирганимда ҳам, қўлга 236 минг сўм тегиши қайда, светга қайтариб қолишади, одамларнинг қўлига 200 минг сўми тегади, халос. 200 минг сўмдан 2 ёшгача бўлган болалар пули 2 йилда 4 миллион 800 сўм бўларкан. 4 миллион 800 минг сўмни ҳар ойда бўлиб-бўлиб олиш учун мана, энди сал кам тўрт миллион сўмга тушиб ўтирибмиз. Йўқ, қаранг-да, шу болалар пулини бойлар, пора қистирганлар олиб ётибди. Масалан, мен 6 ойга моддий ёрдам ёздириб олиш учун маҳалладагиларга 80 минг сўм пора бергандим. Ўша моддий ёрдам пулиниям 3 ой бериб, қолган 3 ойини узиб қўйишди. Одамлар бор, 150-200 минг сўм беради, яна бир ойлик бола пулидан кечади, кейин ундайларга 2 ёшгача болалар пули чиқариб беришади. Энди нима қилишни билмай, бошим қотган…. Ўзи Нарпай туман молий бўлимида тумнадаги 56 та маҳалладаги оилаларнинг молиявий аҳволини урганиб чиқиш ва хулоса беришга масъул Анвар ака деган киши бор(тел: +99894 4780686). Ёки бизнинг Тортувли маҳалламизга туман молия бўлимидан оилаларнинг ижтимоий аҳволини урганиб, 2 ёшгача болалар пулига, моддий ёрдамга, 16 ёшгача бўлган молалар пулига муҳтож оилаларни аниқлаш ва бундай оилалар хусусида хулоса ва тавсияномалар беришга масъул этиб қўйилган ўша Дилшод аканинг ёрдамчилари Отабек (тел: +99894 4720172) ҳам бор. Улар менинг ночорлигимдан хабардор. Бироқ, қўлим калталиги сабаболи мени эшитишни исташмайди. Ҳамма ишнинг калити Тортувли маҳалла котиби Ўлмас Бобомуродовда (+99894 2829565). Ўлмаснинг кўмагида маҳалладагиларнинг, ҚФЙдагиларнинг томоғини ёўлаб турсангиз, олам гулистон. Энди менга нима қил дейсизлар? Президентга хат ёзсам қўлига тегармикан, маҳалламиздаги ебтўймасларнинг таъзирини бериб қўярмикан? – дея орзуманд бўлади Самарқнад вилояти, Нарпай тумани, Тортувли қишлоғида истиқомат қилувчи Дилшод Каримов. (Дилшоднинг тел рақами: +99893 9978204).\nҚиссадан ҳисса шуки, Ўзбекистонда осим, тайзиқу таъқиб нафақат мустақил журналистларга, инсон ҳуқуқлари фаоллари-ю мухолифат вакилларига нисбатан, балки ўз ҳақ-ҳуқуқларини талаб қилаётган ҳар бир фуқарога нисбатан қўлланилади. Иқтисодий бўҳронлар гирдобига гирифтор қилинади.\nКаримовга маҳалладагиларнинг юлғучлиги, таъмагирлигини етказиш билан Дилшоднинг мушкули осон бўлмаслигини биз биламиз, бироқ буни қишлоқнинг оддий бир боласи билмайди.\nБу тузум тубдан ўзгармаса халқнинг елкасига офтоб тегмаслигини одамлар ҳис қилмайди, тушунмайди…. Халқимизнинг, Дилшод каби дилзада, жабирдийдаларнинг фожиаси ҳам ана шунда…


Урумчининг катта бозорларига саёҳат - BBC Uzbek - Mintaqa\nУрумчининг катта бозорларига саёҳат\nСўнгги янгиланиш 22 май 2014 - 09:49 GMT\nХитойнинг пайшанба куни икки йирик портлашга саҳна бўлган Урумчи шаҳри бозорлари билан ном чиқарган. Портлашда ҳалок бўлганларнинг аксарияти ҳам савдогарлар экани хабар қилинади. Аввалроқ минтақага сафар қилган ўзбекистонлик сайёҳ дафтаридан навбатдаги лавҳамизда Урумчининг бутун Марказий Осиёни истеъмол моллари билан таъминлаётган бозорлари ҳақида сўз боради.\nУйғурлар Шарқий Туркистон деб атайдиган Шинжон Уйғур Автоном Районининг сиёсий-иқтисодий маркази Урумчи шаҳрини турли номлар билан атаса бўлади.\nХитойнинг ғарбий дарбозаси. Ғарбу Шарқ юзлашган шаҳар. Ва... бозорлар ёҳуд савдогарлар шаҳри.\nБундай таърифу тавсиф беришса ажабланиб юрманг, бунинг боиси бор. Мегаполис мақомига етган шаҳарнинг қай бурчига борманг, ер устида бўласизми, ёки остида, албатта бир катта бозорнинг ичидан чиқасиз.\nМаҳаллий халқ орасида вақти-вақти билан Ша Мо Чинг, Да Базаар, Те Лу Жи, Локомотив, Бенжан, Ши Юй, Ди Ван каби сўзларни эшитиб қоласиз. Булар ўша машҳур ва катта бозорларнинг номлари. Марказий Осиёликлар орасида айниқса, Ша Мо Чинг, Бенжан ва Ши Юй каби бозору замонавий карвонсаройлар жуда машҳур.\nХитойлик таржимонларнинг айтишлари бўйича бутун Хитой бўйича уч йирик шаҳар – Шанхай, Гуанжоу ва Урумчи савдо-сотиқ марказлари ҳисобланади. Табиийки, бутун дунёдан келган савдогару тужжорлар учрашадиган жой бўлиб қолган.\nШанхай ва Гуанжоуни бир четга қўйиб турамиз-да, имкон қадар Урумчининг катта бозорлари билан танишишга ҳаракат қиламиз.\nШа Мо Чинг\nШаҳар четроғидаги энг йирик улгуржи бозорларидан бири. Бозорнинг номини Ша Мо Чинг дея шартли равишда ёздик. Сабаби, бизга ҳамроҳлик қилган таржимон унинг хитойча талаффузини қайта-қайта айтиб берди. Ҳар гал эшитганимизда, бозорнинг хаёлимизда пайдо бўлаётган номи ўзгараверди. Аниқроғи, бир ҳарфнинг ўрнида бошқа ҳарф бўлиши керакдек туюлаверди. Хитойликларнинг бошқаларникига ўхшамайдиган алифбоси ва сўзлари борлигини эътибордан соқит қилмаган ҳолда, мақбул бўлган сўзни ўзимизча туздик: Ша Мо Чинг.\nБу ернинг аксарият харидорлари марказий осиёликлар. Бир-бири билан ўзбекча гаплашаётган ўзбеклар, тожикчада сўзлашаётган тожикларни учратишингиз мумкин. Дўконларда яна руслар, қозоқ ва қирғизлар кўриниб қолади.\nТасаввур ҳосил қилиш учун кўз олдингизга етти-саккиз қаватли бинони келтиринг. Бино остида яна бир-икки қават. Қаватларнинг ҳаммасида дўконлар. Эскалаторларда аста кўтарилиб, оёғингиз толгунича, зериккунингизча айланаверасиз. Тасаввурингизда кўриниш берган худди ўша жой Ша Мо Чинг бозори, десак ҳам бўлаверади. Юқори қаватлардан бирига кўтариламиз.\nДе Ванг савдо марказининг ички кўриниши. Бу ернинг савдогарлари кўпроқ аёллар. Турли матолар, чойшаб ва ёпқичлар сотиладиган дўконлар. Дўконлардан бирида бир ўзбек акамиз таржимон бўлиб ёлланган уйғур қизга ҳафсала билан тушунтираяпти:\n-Сен мен томон бўлишинг керак! Анавинга айт, яна ўн юан тушиб берсин!.\n-Вой, ака, бўлмайду дейду, ўзи заводдан шунчадан олганман дейду...\n-Бекорни бештасини айтибди! Биламан буларнинг махинациясини! Ўндан тушиб берсин! Бўлмаса олмайман, ана, бозор тўла мато!.\nТаржимон қиз сотувчига таржима қилади. Анча-мунча мол олмоқчи бўлган харидордан ажралиб қолишидан қўрққан сотувчи дарров рози бўлиб юборди.\nБеихтиёр жилмайиб қўйдим. Савдолашиш бўйича бизнинг халқнинг олдига тушадигани йўқ. Буни биздан бошқалар ҳам билишаркан. Икки уйғур бир мол устида савдолашса-ю, харидор нарҳни тушираверса, сотувчи айтаркан, "намунча ўзбекка ўхшаб тортишдинг!".\nБу ердагилар, агар хорижлик эканингизни билиб қолишса, молига тап тортмай баланд нарҳлар қўйиб юбораверишини билдим. Молга қизиқсангиз-у нарҳи сабаб олмасангиз секин тушаверишади. "Бор-э!", деб қўл силтаб, дўкондан чиқсангиз ортингиздан қувиб, ярим нарҳига сотишга ҳам рози бўлиб кетишади.\nБу ҳам "махинация"да!\nЯна энг қизиғи, бозорнинг асосий савдогарлари марказий осиёликлар бўлганидан айрим хитой сотувчилари тили келишса-келишмаса, русча сўзларни ҳам ишлатиб туришади:"Халасо" (хорошо), "халосий" (хороший), "пака" (пока)...\nБозордаги нарҳ-наво арзон, нарҳига қараб сотиб олаверишади.\nШа Мо Чинни обдон айланиб, ҳориб чарчагач, бинони тарк этиб, таржимоннинг таклифи билан салкам бир-бир ярим чақирим наридаги Ди Ван бозорига йўл оламиз.\nБу бозорда фақат бир нарса – пойафзал сотилади. Олти қаватдан иборат бино, ҳамроҳларимдан бирининг айтишича, пойафзал шаклида солинганмиш. Бинонинг ташқи кўринишидан шундай ҳам туюлади одамга. Замонавий меъморчилик анъаналарини ўзлаштирган ҳолда солинган жуда чиройли бино.\nХуалин савдо мраказида "йўқ нарсанинг ўзи йўқ"\nҚизиғи, бу ердан бир-бир ярим чақиримлар наридаги Ша Мо Чинда 300 юанга таклиф қилинаётган туфли бу ерда 200-250 юан (6,23 юан 1 доллар) ёки ундан ҳам арзонроқ. Ҳар қандай турдаги пойафзални танлаб, харид қилишингиз мумкин.\nБу бозор юқорида номлари зикр этилиб, таърифи келтирилган бозорлардан анча олисда жойлашган. Янада аниқроқ айтадиган бўлсак, Ша Мо Чинг шаҳарнинг бир бурчида, Бенжан эса иккинчи бурчида жойлашган. Марказий Осиёдан келадиган савдогарларнинг аксарияти Бенжандаги меҳмонхоналарга қўнишади. Хоналар одатда 50-100 юандан ижарага олинади. Меҳмонхоналар атрофидаги бозорларда катта-кичик дўконларда ҳар-хил нарсаларни топа оласиз. Телефондан тортиб, "плоский" экранли телевизорларгача. Қизиғи, бу ерда моллар жуда арзон. Шаҳарнинг бошқа қисмида масалан, 1800-2000 юанга оладиган телефонни бу ерда 1000-1200 юанга олишингиз мумкин. Янглиш фикр туғилмасин, ўша қиммат телефонларни Бенжандан арзонроққа олиш мумкин экан, деб. Бир фирма ёки корхонанинг бозорга мослаб тайёрланган айнан бир моделдаги телефоннинг икки хил кўриниши: сифатли ва сифатсиз. Ишлаб чиқарувчилар харидор қобилиятига кўра маҳсулот ишлаб чиқаришлари бор гап. Мундоқроғи фалончига, ҳафсала билан ишлангани пистончига. Бошқача айтганда, Марказий Осиё, Шарқий Оврўпо ва Оврўпога айни бир модел турлича тайёрланади. Бу ҳам бир махинация-да!..\nУрумчининг йирик савдо марказлари ҳақида сўз борганда, шаҳарда алоҳида ўрин тутадиган Хунчилу савдо маркази айтиб ўтилмаса, адолатдан эмас. Асосан компютерлар, планшетлар, турли фотоаппаратлар ва бошқа шунга ўхшаш нарсалар сотиладиган савдо маркази бир неча кўп қаватли биноларни ишғол қилади. Ҳар бир қаватдаги дўконларни тўлдирган сўнгги русумдаги ноутбук ва лэптоплардан кўзларингиз қувнайди. Ҳар-ҳил брендларни учратасиз: ASUS, ACER, TOSHIBA, SAMSUNG… Бинонинг ер ости қаватларида эса ишлатилган компютерлар... Хуллас, пулингиз бўлса, бу ердан қуруқ кетмайсиз.\nХунчилудан фарқ қилиб, Хуалин савдо марказида нафақат компютерлар, деярли ҳамма турдаги оргтехника маҳсулотлари сотилади. Савдо марказини эрталабдан ҳафсала билан айланишга тушсангиз, кечга яқин ундаги нарсаларни базўр кўздан кечириб улгурасиз. Бу ерга тушиб қолган киши "йўқ нарсанинг ўзи йўқ", деган ўйга бориши табиий. Хунчилу ва Хуалинга Марказий Осиё, Покистон ва Россиядан кўплаб савдогарлар ташриф буюради. Арзимайдигандек туюладиган нарсалар, масалан, телефон чипларини катта-катта ҳажмларда улгуржи сотиб олинади.\nМарказий Осиё ва Россия учун дарбоза ҳисобланган Урумчида ҳаёт қайнайверади, тиниб-тинчимас савдогарлар мағрибу машриқни боғлайверадилар. Улар сабаб, бозорларда савдолар қизийверади, тараққиёт чарҳпалаги айланаверади...\nИзоҳлар Кириш ББС логинингиз билан, ёки рўйхатдан ўтиш изоҳ қолдириш ёки бошқа изоҳларни тавсия қилиш. Барча изоҳлар аввалдан модерациялаштирилган ва улар Форум қоидаларига бўйсуниши шарт . Cиз тизимга кирмасдан изоҳ қолдиришингиз мумкин. Сизнинг изоҳингиз аноним чоп этилади. Изоҳ олдига исмингизни киритинг Барча изоҳлар аввалдан модерациялаштирилган ва улар Форум қоидаларига бўйсуниши шарт Биринчи бўлиб изоҳ қолдиринг Асосий сарлавҳалар


10-11 май кунлари Қасим-Жомарт Тоқаевнинг Туркияга давлат ташрифи бўлиб ўтди. Сафар якунлари бўйича Ақорда матбуот хизматининг «БОРТ №1» Telegram каналида икки давлат ўртасидаги турли соҳалардаги муносабатларни тавсифловчи асосий маълумотлар акс этган видеоролик эълон қилинди.\nХусусан, Қозоғистондан Туркияга ўтказилган сармоя ҳажми 16 йил ичида 4,2 миллиард доллардан ошгани қайд этилган. Шу билан бирга, 2021 йилда Туркиядан рекорд миқдорда – 680 миллион доллар сармоя киритилди.\nБундан ташқари, Қозоғистонда тўрт мингга яқин турк компанияси фаолият юритаётгани аниқланган. Турк бизнеси иштирокида 61 та йирик лойиҳа амалга оширилди. Шунингдек, айни пайтда 2,5 миллиард долларлик 25 лойиҳа амалга оширилмоқда. Шунингдек, қиймати 1,3 миллиард доллардан ортиқ 54 та лойиҳа амалга ошириш босқичида турибди.\nАввалроқ икки давлат раҳбарларининг музокаралари натижасида Қозоғистон-Туркия муносабатларини кенгайтирилган стратегик шериклик даражасига олиб чиқиш бўйича келишувга эришилгани хабар қилинганди. Шу билан бирга, турли соҳалардаги ҳамкорликни мустаҳкамловчи қатор муҳим ҳукуматлараро битимлар имзоланди.\nҚР Президенти Қасим-Жомарт Тоқаевнинг Туркияга ташрифи доирасида кўплаб келишувлар имзоланди.\nҚасим-Жомарт Тоқаев эришилган барча келишувларнинг бажарилиши унинг шахсий назоратида бўлишини таъкидлади.\n#Халқаро алоқалар #Ташриф #Ақорда #Туркий тилли давлатлар #Қозоғистон Президенти


Тожикистон ва Қирғизистон зиддияти ортида нима бор? - BBC O'zbek\nТожикистон ва Қирғизистон зиддияти ортида нима бор?\nФото муаллифлик ҳуқуқи Askar Baimuratov\nImage caption Чегарасиз чегара муаммолари\n11 январ куни рўй тожик-қирғиз чегарасида рўй берган қуролли тўқнашув икки мамлакат ўртасида жиддий қарама-қаршилик пайдо бўлишига бир баҳя қолдирди.\nИкки мамлакат чегарачилари иштирокидаги отишма оқибатида камида саккиз ҳарбий жароҳатланди.\nБу қўшни давлатлар чегарасида рўй бераётган илк зиддият эмас.\nАммо ҳозирга қадар, икки ўртадаги «қон қизиши» бу каби қуролли ва қонли тус олмаган эди.\nКузатувчиларга кўра, ҳар икки ўртада сарҳадлар ва сув масалалари ҳал этилмагани сўнгги зиддият заминида ётган асосий сабаблардандир.\nБу ечилмаган масалалар юзасида ҳар икки мамлакат фуқаролари тез-тез «ёқалашиб» турадилар.\nБу ёқалашишлар эса кўпинча ҳуқуқ-тартибот ходимлари аралашуви билан бостирилади.\nШунингдек, мутахасисларга кўра, чегара ҳудудларда демаркация ўтказилмагани ва «дарвозалар ланг очиқ» қолаётгани ҳам айни муаммолар кучайишига сабаб бўлмоқда.\nЭскириб бораётган “янги” муаммо\nImage caption Ҳар икки томоннинг даъволари бор\nЧегараларни аниқлаб олиш масаласида эса икки томон ҳукумат вакиллари бир неча марта учрашишди, маслаҳат ва муҳокама қилишди.\nИкки давлат раҳбарлари ҳам айни масалани ўзаро муҳокама этдилар.\nАммо ҳар икки томон ҳам турли мавқеини эгаллагани боис демаркация масаласини ҳал этиш имконсиз бўлиб қолаётир.\nТожикистон ва Қирғизистон ўзаро 900 чақиримлик чегарага эга.\nБу ҳудуднинг аксарияти демаркация қилинмаган.\nЧегара чизиғи эса ўта нисбий ва аксарият ҳолатларда бир кўчадан ва ё бир жамоатдан ўтади.\nШунинг учун ҳам маҳаллий аҳоли орасида гоҳ сув, гоҳида томорқа ва баъзан яйловлар ўртасида муаммолар чиқиб туради.\nҲар иккала давлат ҳам турфа йиллар нашр қилинган хариталар асосида ўз ерини талаб қилмоқда ва кузатувчиларга кўра, бу каби ёндашув барча муаммоларнинг бошидадир.\nТожикистон чегараларни 1924-1939 йиллар Қирғизистон эса 1958-1959 йилларда нашр этилган хариталар асосида белгилашни истайди.\n"Шўролар даврида айрим ҳудудлар икки давлатнинг маҳаллий раҳбарлари орасида ижарага алмашилиб турилган. Масалан, яйловлар…Кейинроқ эса Қирғизистон Олий Совети бу ерларни «ўзиники» қилиб эълон этган. Ўша пайт Тожикистон раҳбарияти бу ҳақда билмаган ҳам…Шунинг учун ҳам айни «ўзиники» қилиб олишга доир бирор бир ҳужжат имзоланмаган. Энди эса тожикистонликлар Қирғизистоннинг Шўро давридаги қарорлари устида баҳс қилмоқдалар», дейди тожикистонлик сиёсатшунос Шерали Ризоев.\nАввалроқ имзоланган давлатлараро келишувга кўра, бу баҳсли ҳудудларда қурилиш ишлари ва ё бошқа хўжалик лойиҳалари тақиқланади.\n"Сўнгги зиддиятга айнан Кўктош-Оқсой-Томдиқ автойўли қурилиши қайта бошлангани сабаб бўлди…Бу баҳсли ҳудуд саналади. Шунингдек, икки давлат келишувнинг асосий нуқтаси ҳам шу ҳақда ва айни қурилиш мавжуд келишувнинг бузилишини англатади. Демаркация якунланмаганига қадар ҳеч қандай қурилиш бошланмаслиги керак», дейди сиёсий шарҳловчи Неъматулло Мирсаидов\nТожикистон ва Қирғизистон чегаралари мамлакат шимолида, Сўғд вилоятида жойлашган.\nБу ерда аҳоли жуда зич яшайди.\nҚирғизлар ва тожиклар асрлар давомида бир-бирига қўшни истиқомат қилган.\nТожик қишлоқларининг биқинида қирғиз овуллари жойлашган ва ё тескариси…\n"Шўролар даврида бу чегаралар номига бор эди, холос. Одамларда ҳаракатланиш чеклови мутлақо бўлмаган… Икки давлат фуқаролари яйловлардан, сувдан ва ердан бир хилда фойдаланган. Ер агар ўзаро ижарага бериладиган бўлса маҳаллий ҳокимият бу ҳақда биларди…Шўролар қулаши билан бу тизим ҳам вайрон бўлди. Очиқ ва аниқланмаган чегаралар муаммоси яралди», дейди Неъматулло Мирсаидов\nСув заҳиралари масаласи\nImage caption Бу галги зиддиятда қон тўкилди\nБаҳсли ҳудудлар умумий чегаранинг 30 фоизини ташкил қилади.\nТожикистон томони Қирғизистонни ҳеч кимга билинтирмасдан сувни тақсимлаш ҳудудларини эгаллаб олган деб ҳисоблайди.\nАсосан деҳқончиликка ихтисослашган ва аҳоли зич истиқомат қиладиган бу ҳудуда сув ҳаётий муҳим масалага айланган.\nСуғориш мавсумида ҳар икки томон деҳқонлари тақчилликка юз тутадилар.\nҚирғизистон эса Тожикистоннинг сув тақсимоти ҳудудларига доир эътирозларини асоссиз деб ҳисоблайди.\nТожикистоннинг энг йирик акнлави Ворухда 35 минг аҳоли истиқомат қилади.\nТўрт атроф эса Қирғизистон қишлоқларидан иборат.\nҚирғизистон бу ҳудудларни фаоллик билан эгаллаб бормоқда.\nТурфа коммуникацион лойиҳаларни ишга солмоқда.\nУлар орасида сув лойиҳалари ҳам бор.\nВорух 1959 йилги харитага биноан анклавга айланиб қолган.\nБуни Тожикистон томони тан олмайди.\nБаҳор ва ёзда сув истеъмоли ўн маротабалаб кўпаяди ва қўшнилар бундан норози бўлишади.\nСув тақсимоти қўшниларнинг зиддиятларига сабаб бўлади.\nШунинг учун ҳам Тожикистон қўшимча йўллар қурилишига қарши, чунки бу сув тақсимоти биртомонлама бўлиб қолишини англатади.\nЧегарабўйи муаммолар кучайганида қирғизистонликлар Ворух билан Тожикистон ҳудудини боғлайдиган ягона йўлни ёпиб қўйишади.\nВорухликлар нафақат Тожикистондаги қариндошларини кўришдан, балки озиқ-овқат маҳсулотларини келтиришдан ҳам маҳрум бўладилар.\nБу масала Душанбени безовта қилади ва ҳар қирғиз-тожик музокараларида кўтарилади.\nРасман виза тизими бўлмаган икки қўшни давлат фуқаролари бугун ўзаро борди-келдига қийналиб қолишган.\nСўнгги зиддият икки давлат ўртасидаги муносабатларни таранглаштириб юборди.\nҚирғизистон ва Тожикистон ижтимоий тармоқларида юзлаб, асосан бири бирига душманона изоҳлар пайдо бўлди.\nМасала ўта сиёсийлашиб кетди.\nТаҳлилчи Эсен Усубалиевга кўра, бугун Қирғизистон ва Тожикистонга бу зиддиятдан ҳеч бир наф йўқ.\n"Халқлар келишиб олишади, аммо муаммо икки давлат раҳбариятининг сиёсий иродаси билан боғлиқ. Биз бу каби муаммолар ҳам ички ва ҳам ташқи кучлар томонидан ишлатилиши мумкинлигини аниқ тушуниб олишимиз керак», дейди Эсен Усубалиев.\nҚирғиз ва Тожик чегарачилари ёпиқ музокара ўтказишди


Республика Онкология марказидаги $2 миллионлик ягона радиотерапия ускунаси ишдан чиқди. Беморлар ҳаëти таҳдид остида\n17 апрел 2021, Тошкент вақти: 19:28\nТошкентдаги Республика Онкология ва радиология маркази.\nТошкентдаги Республика ихтисослаштирилган Онкология ва радиология илмий-амалий тиббиёт марказида саратонга қарши ягона радиотерапия ускунаси ишдан чиққан.\nБу ҳақда Озодликка хабар юборган беморларга кўра¸ оқибатда саратоннинг нур воситасида даволаниши мумкин бӯлган турига чалинганлар вақтида муолажа олиш имкониятидан маҳрум қолган.\nМарказ бош врачи муовини Дилноза Анвархўжаева 3 сентябрь куни Озодлик билан суҳбатда икки йил аввал Британиядан олиб келиб ўрнатилган Elekta Infinity нур бериш ускунасининг муҳим детали ишдан чиққани, уни четдан олдириш коронавирус пандемияси шароитида кечикаётганини айтди.\nСолиқ тўловчи пулига олинган 2 миллион долларлик ускунанинг икки йил ичида ишдан чиқарилишига¸ мутахассисларга кўра¸ ундан меъëридан ортиқ фойдаланиш сабаб бўлган.\nКўкрак бези саратонига чалиниб, Тошкентдаги Республика Онкология марказида стационар шароитда даволанаётган беморлардан бири Озодлик билан суҳбатда нур бериш ускунаси бузилиб қолгани сабаб икки ҳафтадан бери лозим муолажани ололмаётганини айтади.\n- Ўсимта ўсиб бораверади. Ўсимта аппарат қачон тузалишини кутмайдику. Ҳозиргача 10 та курс олдим, яна ўттизта олишим керак. Вақтида олмасам ўсимта ривожланаверади. Касал кўп. Жуда кўп бемор бу ерда шу аппаратни тузалишига кўз тикиб ўтирибди, Очередда турганлар бор, - дейди исми очиқланмаслигини сўраган бемор.\nОнкология марказига радиотерапия учун келган айрим беморларга нур бериш ускунаси бузилгани учун уйларига жавоб берилган.\n- Уйларингга кетаверинглар. Бу ерда ётганларингни фойдаси йўқ, аппарат ишламаяпти, дейишди. Учинчи ҳафта бўляпти, ҳалигача қачон тузатишлари аниқ кунини айтганлари йўқ, - дейди исми сир қолишини сўраган хоразмлик бемор.\nАйни вақтда марказда қирққа яқин бемор стационар шароитда даволанмоқда. Улар аксарининг онкологик касалликдан тузалиш-тузалмаслиги айнан ўз вақтида қилинадиган радиотерапия муолажасига боғлиқ.\nМарказ Радиотерапия бўлимининг исми очиқланишини истамаган врачи "радиотерапия ускунасининг тезликда тузатилмаëтганини ачинарли ҳолат" деб атади.\n- Чунки зудлик билан радиотерапия талаб этиладиган беморлар жуда кўп. Агар бу процедура вақтида қилинмаса¸ ўсимта ривожланиб бораверади.\nТошкентдаги Онкология марказига Британиядан Elekta Infinity ширкати ишлаб чиқарган замонавий чизиқли тезлаткич нур бериш ускунаси 2018 йилда қарийб 2 миллион доллар эвазига ўрнатилган.\nМарказ бош врачи муовини Дилноза Анвархўжаева Озодлик билан суҳбатда ускунанинг муҳим эҳтиёт қисми ишдан чиққани, уни чет элдан олиб келиш коронавирус билан боғлиқ глобал пандемия шароитида кечикаётганини айтди.\n- Битта детали ишдан чиққан. Икки йилдан бери тинимсиз ишлайди. Пропускной способности чекланган экан. Шу деталини алмаштириш керак. Икки ҳафтадан бери кутяпмиз. Жуда қиммат замонавий аппарат. Давлатимиз шу аппаратни олиб берганди. Деталининг ўзи 80 минг доллар туради.\nБу муолажадан давомли фойдаланиб келган беморлардан бири Озодликка радиотерапия ускунасининг ҳар кун тунги соат 1 гача ишлатилганига гувоҳ бўлганини билдирди.\nТошкентдаги Онкология марказига Elekta Infinity ширкати ишлаб чиқарган замонавий чизиқли тезлаткич нур бериш ускунаси 2018 йилда қарийб 2 миллион доллар эвазига ўрнатилган.\nРадиотерапия ускунаси қачон тузатилади?\nБу саволга марказ бош врачи муовини Дилноза Анвархўжаевадан аниқ жавоб бўлмади.\nТошкентдаги Республика ихтисослаштирилган Онкология ва радиология илмий-амалий тиббиёт маркази Радиотерапия бўлими бошлиғи Шавкат Назарқулов ускуна тузатилиши кечикадиган бўлса¸ нур муолажаси жуда зарур бўлган беморларни марказнинг бошқа бўлимларига юбориш мумкинлигини айтди.\n- Тошкент шаҳар филиалимизда худди шундай аппарат бор. Агар шу аппаратга муҳтож беморлар бўлса¸ уларни филиалларимизга жўнатамиз. Ҳали бу аппарат унгача тузалар. Ҳозир Британиядан запчастлари келишини кутяпмиз.\nТошкентдаги Республика Онкология ва Радиология маркази, Радиотерапия бўлими.\nТошкентдаги Республика ихтисослаштирилган Онкология ва радиология илмий-амалий тиббиёт маркази Марказий Осиёдаги саратонга қарши етакчи марказлардан саналади.\nЎзбекистоннинг чекка вилоятлари ва қўшни давлатлардан беморлар радиотерапия билан даволаниш илинжида шу ерга келишади.\nРадиотерапия муолажаси давомида тананинг маълум бир қисмидаги саратон ҳужайраларига махсус нур юборилади.\nУ саратоннинг кўплаб турларида қўлланилади. Соғлом ҳужайралар зарардан сўнг тикланиши мумкин, аммо саратон ҳужайраси ўлади.\nЎзбекистоннинг айрим шифохоналарида тиббий ускуналарнинг ишдан чиқиши фожиали якун топган.\nТошкент вилояти Бекобод шаҳридаги COVID клиникасида бир кунда сунъий нафас олиш қурилмасига уланган тўрт бемор ўлгани ҳақда Озодлик 2 сентябрь куни хабар берган эди.\nБаъзи касалхоналарда эса электр таъминотидаги узилишлар сабаб, сунъий нафас олиш қурилмаси ишламай қолиб, беморларга қариндошлари қурилмани қўли билан сиқиб, кислород беришга мажбур бўлган.


Аслида карантин шароитини барчамиз ўзига хос синов сифатида қабул қилишимиз керак. Чунки баъзи нарсаларда ўзимизни чеклашга иродамиз етадими-йўқми, ҳой-ю-ҳаваслар ортидан қувишга одатланган феълимизни ўзгартиришимиз мумкинми ё ўшандай қолаверамизми - мана шу биз учун муҳим бўлиши керак аслида. Аммо ниқоблар вирусдан сақланиш учун эмас, жазоланмаслик учун тақиляпти. Фақатгина 30 кишилик тўйга рухсат этилган бўлишига қарамасдан, кетма-кет меҳмондорчиликка ружу қўйиляпти, келин-куёвларнинг "ЗАГС" баҳонасида ошна-оғайнилари, дугоналари қуршовида ўтказадиган "фотосессия"лари барҳам топмаяпти... Савол туғилади: дабдабали тўйларни шу қадар ҳам севамизми-а?!\nТўғри фикрлайдиган, овозали тўйни ташкиллаштиришдан, миллион-миллион сўм маблағларни бир-икки кунда ҳавога совуришдан кўра, оила бюджетини мустаҳкамлаш муҳим эканлигини ҳис қилувчилар, ихчам тўй ўтказиб, тежаб қолинган маблағни келин-куёвнинг турмуш шароитини яхшилашга сарфлашни ёқлаб чиқаётганлар кўпаяётганлигидан қувонасан. Демак, халқимиз орасида оқилона фикрлайдиганлар етарлича. Турли кўнгилсизликларнинг олдини олиш мақсадида ўрнатилаётган тартибларга риоя этувчилар ҳам бисёр.\nЎйлаймизки, бу эрта-индин нишонланадиган байрам кунларида ҳам ўз аксини топади. Яъни барчамиз эълон қилинган дам олиш кунлари оиламиз даврасида қутлуғ айёмни нишонласак, бир-биримизга энг эзгу тилакларни билдирсак, шунинг ўзи катта байрам! Муҳими, юртимизда тинчлик-осудалик ҳукмронлигидан, дастурхонларимиз тўкинлигидан шукроналик келтиришимиз лозим. Бугунги чекловлар кунлар келиб, албатта, барҳам топишига умид қилган ҳолда, сабр-қаноат билан яшашга одатланайлик. Қалбимизни озод ва обод Ўзбекистондан ғурурланиш туйғуси ҳеч қачон тарк этмасин. Яқинлашиб келаётган байрам ҳаммамизга муборак бўлсин!


Сардор Раҳимхондан янги видео премьера » PopCorn.uz - Шоу Бизнес олами хақиқати\nСана: 20.02.2014 2720 қайноқ\nСардор Раҳимхон концерти вақтида тингловчилар эътиборига ҳавола этилган "Дўст" номли тарона шоу-бизнесимизда кўпчиликнинг тилига тушди.\nКўплаб мухлислар, тингловчилар талабига кўра мазкур таронанинг видео талқини ҳам тақдим этилмоқда. Сардор Раҳимхон қалбидаги ички кечинмаларини қайсидир маънода акс эттирувчи қўшиқнинг концертдан олинган видеоси эътиборингизга ҳавола этилади.\nКўплаб шоу-бизнес вакиллари, қолаверса мухлислар мазкур таронага аъло баҳо беришган. Мазкур видео сизга озгина бўлса ҳам концерт нафасини ҳис қилишга ёрдам берса ажаб эмас. Ҳонанданинг ижросини томоша қила туриб, бу қўшиқ Сардор Раҳимхон учун шунчаки навбатдаги ижод намунаси эмас, балки ўзи учун англаган ҳаётий ҳақиқатлари мужассам тарона эканлигига ишонч ҳосил қиласиз. Таъсирчан матн ва мусиқа сизни бефарқ қолдирмайди.\nСардор Раҳимхоннинг ўзи ҳам концерт вақтида дўстлик ҳақида фикрларини билдириб ўтганди. "Ҳаётда ҳақиқий дўст фақат ота-онанг, ака-уканг, оиланг бўларкан" дея таъкидлаган Сардор Раҳимхон бу қўшиғида чуқур маъно яширинганлигини ҳам интервьсида таъкидлаганди. Айни пайтда эса долзарб мавзудаги "Дўст" таронасининг видео талқинини яхшиси ўзингиз томоша қилинг.\nKAM98899 20 2 2014 22:58\nashulasi rostanam gap yo super\nOsmon 21 2 2014 11:47\nManimcha Sardor ozi yahshi manoli ashulala etadi shekilli chota manosiz ashulasini eslomiman bachkanali yode bu bolada.\nShahlo 21 2 2014 17:29\nMa Sardorri gapiga qoshilaman ozinikiladan boshqa hich kim dost bolomidi baribir bir kun begonala kimligini korsatadi.


ОТА-ОНА ЮЗИГА ТИК БОҚМАНГ! - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nОТА-ОНА ЮЗИГА ТИК БОҚМАНГ!\nЧоп этилган 16 Январ 2016\tКӯришлар: 1828\nТўйхона. Келин-куёв давранинг энг тўрида бамисоли Фарход-Шириндек, савлат тўкиб ўтиришибди. Хонанда берилиб қўшиқ ижро этмоқда. Ҳа, қўшиқ қанча дилларнинг рози, ғурури ва илтижоси бўлиб янграмоқда:\nЎғил бунёд бўлар ота жонидан,\nҚиз дунёга келар кўнгил қонидан...\nБундай жозибали қўшиқни тинглаб ҳордиқ чиқарсак, барчамиз ақл-идрок билан фикр юритсак, бамаслаҳат иш қилсак, улуғ зотларимиз бўлмиш ота-она олдида биз фарзандлар нечоғли бурчли эканлигимизни англаймиз. Фарзанд бўлиб ота-она қадрига етдикми, уларнинг мушкулини енгил қила олдикми? Байрам кунларида эса, уларни йўқладикми? Балки юмушларимизни, тирикчилигимизни-да, баҳона қилиб, ўзимизни овутиб юрганларимиз ноўриндир.\nАммо, ўзимизда хоҳиш бўлса, ўзимиз истасак, ҳамиша вақт топилади. Ахир, ўткинчи енгил-елпи кўнгилочар роҳатлар учун қимматли вақтимизни бекорга сарфламоқдамиз-ку!..\nФарзанд тирноғига зор ота-оналар эса, туну кун Яратганга минг бора илтижо қилиб, фарзанд ато этишларини сўрайдилар.\nЧунончи, ҳар бир инсон, бу ёруғ оламда чироғим ўчмасин, умрим боғи сарғайиб хазон бўлмасин, деб зурриёт ниҳолининг камолига бутун умрини бахшида этиб яшайди. Афсуски, баъзи фарзандлар дунёга келтирган ота-онасининг қадрига етмай, улар ҳурматини ўз ўрнига қўя билмайдилар.\nКелинг, яхшиси ичкилик касофати туфайли тўғри йўлдан адашиб, боши берк, тор ва қоронғу кўчага кириб қолиб, пушаймонда қолган ноқобил бир фарзанднинг аччиқ қисмати ҳақида сизларга сўзлаб берай.\nВояга етган, куч-қувватга тўлган ўғил ичиб келди. Отаси унга кўринган замон “Менга ақл ўргатма, кўринма кўзимга, қоч...”, - дея ўшқириб, падари бузрукворини бир мушт уриб ерга ағнатди. Шу пайт онаси ўғлининг қилмишини кўриб, чолига ёлворди:\n-Жон отаси, шайтонга ҳай беринг, ўғлингизни зинҳор қарғаманг!\nОта! Минг бўлса ҳам ота-да! Ўз жигаргўшасига ёмонликни раво кўрармиди?! Ёшлик қилгандир, ичиб ақлини йўқотган бўлса, бир кун ақли кириб қолар, деб қўя қолди. Йўқ! Бироқ, унинг ақли кирмади, бу ўғил ноқобил чиқди. У ҳеч қаерда ишламас, ота-онасининг топган пулига ичиб келиб, уйда жанжал кўтарадиган одатини канда қилмасди. Ундан укалари ҳам безор бўлганди.\nҲар қандай зулмнинг, хўрликларнинг чегараси бор. Бир кун ўғлининг муштумзўрлигидан оғзи-бурни қон билан бўялган ота, ерга юзтубан йиқилган ҳолда: “Илоҳим, ўсмагин, кўкармагин”, - деб йиғлаб, ўғлини қарғади...\nОрадан йиллар ўтди. Ўша йигит икки марта уйланди, лекин фарзанд кўрмади. Бормаган жойи, учрамаган табиби қолмади. Укалари эса, уйли-жойли, фарзандли бўлди. Ҳатто, туғмасликда айблаб ҳайдаган хотинлари ҳам бошқа турмуш қуриб, қўша-қўша фарзандли бўлишди.\nЙигит ҳамма гуноҳ ўзида эканлигини англаб, ич-ичидан эзилди. Кунларнинг бирида, қишлоқнинг нуроний оқсоқолига дил дардини тўкди. У киши: “Отанг билан онанг сендан розими?” - деб сўради. Йигит эса, ўн икки йилдан буён улар билан гаплашмаслигини айтди. Оқсоқол бу гапни эшитиб, қаттиқ хафа бўлди ва узоқ жим қолди. Сўнгра, унга ота-онасидан кечирим сўраб, уларнинг дуоларини олишини маслаҳат берди.\nБу сўзни эшитган йигит, отасининг ҳузурига бош эгиб келганда отаси кенжа ўғлини ёнига чақириб, сўнгги васиятини баён этмоқда эди. У отасининг оёғига тиз чўкиб: “Отажон, мендай гумроҳ ўғлингизни кечиринг”, - дея ялиниб-ёлвориб кўп йиғлади.\nШунда, кўзлари хира тортиб қолган жабрдийда отаси чуқур хўрсиниб: “Эҳ, ўғлим! Отилган ўқ ҳеч қачон қайтиб ўқдонга кирмайди. Сен жуда ҳам кеч қолдинг, болам!” - деди-ю, шифтга термулганча, омонатини ўз эгасига топширди.\nШундай қилиб, бу йигитнинг бири ҳеч қачон икки бўлмади...\nБу воқеани, сиз азиз газетхонларга ҳикоя қилишдан мақсад: «Эй ёшлар, билаги кучга ва қувватга тўлган йигитлар, хонадонимизнинг дилбар қизлари, ҳеч қачон, ҳа, ҳеч қачон ота-она юзига тик боқманг!\nОта-онага тик боқмоқлик эътиқодсизлик, имонсизлик ҳамда инсофсизликдир. Онангизни зор-зор йиғлатманг, бағрини ғам-қайғу оташида куйдирманг. Доимо ота-онанинг дуосини олиб, уларни кўз қорачиғингиздек эҳтиёт қилинг, асраб-авайланг ва эъзозланг!»-дея бу буюк зотлар олдидаги бурч – қарзимизни яна бир эслатиб қўйишдир.\nТожикистон ёзувчилар уюшмаси аъзоси.\nБугун: 27-01-2020 18:08:07


Туркияда яшаётган турк қавмлари орасида қозоқлар жамоаси ўз анъаналарига содиқлиги билан ажралиб туради.Уларнинг маҳаллаларидаги кўчаларга ҳам қозоқ номлари берилган. 1980 йил 12 сентябрда Туркияда давлат тўнтариши бўлгунга қадар уларнинг маҳаллалари Қозоқкент деб аталар эди. Аскарий ҳукумат бу номни ўзгартирди. Лекин бугун асл ном яна ўз ерига қайтди.\nҚозоқ хонадонига кирсангиз, кўзингиз энг аввало девордаги миллий кашта ва гиламларга тушади. Ҳар бир каштанинг, гиламнинг ўз номи бор. Улар фарзандларини тўй қилар эканлар, келин-куёвнинг боши қўйиладиган томонга албатта, ўз оналари тўқиган гиламни осадилар. Шунингдек, қозоқ туркларида йигитга қиз изланар экан, етти авлод узоқлиги ҳисобга олинади, яъни яқин қариндошдан уйланиш таъқиқланган. Мана шу нарса ўзбекларда йўқ. Бу эса турли-туман генетик касалликлар, ногиронликларга йўл очмоқда.\nҚозоқ туркларининг кийимлари ҳам ўзига хосдир. Жажжи болаларга кийгизиб қўйиладиган камзулчаю қулоқчиндан тортиб, мўйсафид отахоннинг дўпписига қадар рангли, гулдор, диққат тортар.\nҲатто уй ичидаги жиҳозлар, стол, стулларга қадар ўзига хослиги билан ажралиб туради. Буларни қозоқ усталари ўзлари ясашади.\nШарқий Туркистондан келган Ниёзий шундай ҳикоя қилади:\n-Оталаримиз чиқиб кетишгандан кейин биз курашни давом эттирдик. Лекин Хитой зулми остида ожиз қолдик. Мен 1954 йилда аввал Тибетга қочдим. Йўл шу қадар оғир эдики, қандай тирик қолганимни ўзим ҳам билмайман. 1958 йилда Хитой Тибетга ҳужум қилгач, биз Ҳиндистонга қочдик. Лекин у ерда бизни ушлаб Хитойга топширмоқчи бўлдилар ва бизни ўлим жазоси кутмоқда эди. Сўнг дақиқаларда аскар машинасидан ўзимизни ташлаб қочдик. Икки ойлик саргардонликдан кейин Саудия Арабистонига бориш имкониятини топдик. Етти йил у ерда қолгандан кейин, 1968 йилда Туркияга кўчиб келдик.\nБу бир қозоқнинг ҳикояси бўлсада, аслида барча қозоқларнинг, ўзбегу уйғурларнинг ҳам тақдирлари ҳам худди ана шундай.\nТуркияда қозоқлар асосан теричилик билан шуғулланадилар. Шу боисдан ҳам иқтисодий шароитлари яхши.\nАксарият қозоқлар икки мамлакат фуқаросидирлар, яъни Қозоғистон ҳам уларга фуқаролик берган. Истанбулнинг Зайтунбурни туманида қозоқлар маркази бунёд этилган бўлса, улар ҳашар йўли билан Қозоқкентда етти қаватли замонавий бино тиклаб, Хўжа Аҳмад Яссавий номидаги илм ва ирфон вақфини очдилар. Бу ерда Қозоғистондан келган қариндош талабаларни ўқитадилар, уларга Яссавий илмидан сабоқ берадилар.\nҚозоғистонга бориб келган қозоқлар, мамлакатимиз анча руслашган, биз эса миллийлигимизни, анъаналаримизни сақлаганмиз, вазифамиз буни Қозоғистонда кенг ёйишдир, дейдилар. Шу сабабдан турли илмий, маданий жамиятлар йўли билан ўз анъаналарини Қозоғистонга ташимоқдалар.\n-Биз қозоқ, уйғур, қирғиз, ўзбеклар бир дарахтнинг шохларимиз,-дейди Қозоқкентдаги қозоқларнинг лидери Мансур Тойчи.-Бугун дунёнинг қаерида бўлмайлик, ана шу дарахтнинг боқийлиги учун хизмат қилишимиз керак.\nОрзунинг боқийлиги орзунинг оқлигида дейишади. Оқ ниятлар боқий бўлсин, деймиз! (“Озодлик” радиоси, 1995 йил, сентябр).\n« Ўзгармаган мавузлар Туркия туркуми »


Олтин медаллар талаш бўлган мусобақада Шермуҳаммад полвон супер "иппон"га эришди\n12 май,2017, 19:13 682\nЧирчиқ шаҳрида дзюдо бўйича ўсмирлар ўртасида ўтказилган Учқун Муродов хотирасига бағишланган Осиё кубоги мусобақасида қитъамиздан ташқари Европа ва Шимолий Американинг 10 та мамлакатидан 160 нафарга яқин дзюочи ғолиблик учун куч синашди.\nЁш дзюдочиларимиз олтин медалларни ҳеч кимга бермаяпти\nИккинчи кунги беллашувларда олтин медаль учун кураш қизғин кечди. Ўсмирлар баҳсида Ўзбекистон, Тожикистон ва Эрон дзюдочилари ўз маҳоратини намойиш этди. 90 килограмм вазн тоифасидаги финал учрашувида икки ўзбек полвони - Шермуҳаммад Жандреев ва Муҳриддин Тилаков ўзаро беллашувди. Ушбу баҳсда Шермуҳаммад рақибини 39 сония ичида "иппон" баҳоси билан енгди.\nВазни 81 килограмм бўлган полвонларнинг сўнгги учрашувида Тожикистондан келган дзюдочилар - Жаҳонгир Мажидов ва Раҳматуллобек Фарҳодов ўзаро рақобатлашди. Бу баҳсда Жаҳонгир соф ғалабага эришди.\nОғирлиги 100 килограмм бўлган дзюдочиларнинг финал баҳсида тожикистонлик Темур Раҳимов ҳамюртимиз Аловиддин Жўрақуловни енгди. Ўта оғир вазн тоифасида эронлик Ҳамидризо Маликзода ўзбекистонлик Алишер Юсуповни енгиб, олтин медалга сазовор бўлди.\nҚизлар мусобақасида ўзбекистонликлардан Олмахон Эгамбердиева, Нодира Йўлдошева, қозоғистонлик Иоланта Бердибекова ҳамда қирғизистонлик Диана Миналиева шоҳсупанинг энг юқори поғонасидан жой олди.\nЧирчиқ шаҳридаги Осиё кубоги якунларига кўра умумий ҳисобда 9 та олтин, 10 кумуш ва 13 та бронза медаль жамғарган Ўзбекистон терма жамоаси биринчи ўринни эгаллади. Кейинги поғоналар Тожикистон ва Эрон дзюдочиларига насиб этди.\nЁш дзюдочиларимиз олтин медалларни ҳеч кимга бермаяпти 1410 11.05.2017\nДониёр Султонбоев: Ғалабаларга бувижоним руҳлантиради 689 16.03.2017\nДзюдочиларимиз бугунги баҳсларни эрта тугатди 471 11.03.2017\nТўраев зўр усул қўллаб, рақибини таслим қилди 485 11.03.2017\nДзюдо усталари курашга ҳозир 502 11.03.2017\nТеглар: Яккакурашлар дзюдо Осиё кубоги\nВидео. Қаршида байрам ёхуд "Насаф" - "Пахтакор" учрашувининг сиз кўрмаган вазиятлари 1831\n"Насаф" мухлисларини хақоратлаган Лобанов моддий жаримага тортилди 1540\nЖоржина Родригес туғруқдан сўнг Роналдунинг фитнесс-клубига борди 634


Кун фотоси: Абдулла Арипов «Бавария» либоси...\n11.11.2021 19:34 0 2299\nБавария бош вазири Маркус Зёдер ўз Instagram саҳифасида Ўзбекистон бош вазири Абдулла Арипов билан тушган суратини эълон қилди.\nСуратда германиялик мансабдор Ариповга Мюнхеннинг «Бавария» футбол клуби либосини тақдим этаётгани тасвирланган.\n«Ўзбекистон бош вазири ва «Бавария» футбол клуби мухлиси Абдулла Арипов билан учрашув. Бавария ва Ўзбекистон яхши алоқада. Ўзбекистон Германиянинг ишончли халқаро ҳамкори ҳисобланади ва Бундесверни Афғонистондан эвакуация қилишда ёрдам берди», — дейилади Зёдернинг сурат остида қолдирган изоҳида.\nАбдулла Арипов Бавария\nСпорт 09/12, 08:28\n«Бавария» «Барселона»га раҳм қилмади


Чустдаги мактабда ўқитувчиларнинг мажбурий меҳнатга жалб қилгани ўрганиб чиқилади – Газета.uz\nХалқ таълими вазирлиги Наманган вилояти Чуст шаҳрида мактаб ўқитувчиларининг мажбурий меҳнатга жалб қилинганини ўрганмоқда. Ушбу ҳолатга йўл қўйганларга чора кўрилади.\nLotinchada 17 июл 2019, 13:29 Жамият\nХалқ таълими вазирлиги Наманган вилояти Чуст шаҳридаги 9-сонли умумтаълим мактаби ўқитувчиларининг мажбурий меҳнатга жалб этилганлиги ҳақидаги хабарларни ўрганмоқда, дея хабар қилди вазирлик матбуот хизмати.\nАввалроқ Kun.uz интернет нашрида «Чустдаги мактаб муаллималари қурилиш ишларида жавлон уришмоқда. „Ўз хоҳиши“ билан…» сарлавҳали танқидий мақола эълон қилинган эди. Унда Чуст шаҳридаги 9-мактаб ўқитувчилари меҳнат таътили даврида мажбурий меҳнатга жалб қилинаётгани, ўқитувчилар директорнинг «Келмасангиз дарс соати берилмайди», деган дағдағасидан қўрқиб ишга чиқаётгани келтириб ўтилган эди.\nХТВ хабарида вазирликнинг Ҳуқуқий-назорат хизмати ходимлари мазкур хабарларда келтириб ўтилган ҳолатларни ўрганиб чиқиб, қонунчилик доирасида ушбу ҳолатга йўл қўйганларга чора кўриши маълум қилинди.\nҚайд этиш жоизки, бундан аввалроқ ҳам Наманган вилоятида ўқитувчиларни мажбурий меҳнатга жалб қилиш ҳолати аниқланган. Косонсой туман марказида ташкил этилаётган «Яшил хиёбон» ҳудудида 29 июнь куни туман халқ таълими тизимининг 80 нафар техник ишчи ходими «шанбалик» ниқоби остида эни 1,5−2 метр, узунлиги 410 метр жойга бетон қуйиш ва ободонлаштириш ишларига мажбурий жалб этилган эди.\nУшбу ҳолат юзасидан ўтказилган ўрганиш натижаси бўйича Косонсой тумани халқ таълими бўлими мудири вазифасини вақтинчалик бажарувчи Ф.Н. вазифасидан озод этилди.


Ўзбекистонда коронавирусдан яна уч киши вафот этди\n25 май 2022, Тошкент вақти: 05:40\nЎзбекистондаги COVID-19 марказларидан бири.\nЎзбекистонда 7 июнь куни коронавирусга чалинган беморлардан яна уч нафари вафот этди. Соғлиқни сақлаш вазирлигининг билдиришича, билан ўлганлар сони камида 699 нафарга етди.\n7 июнь куни яна 199 кишида коронавирус аниқланди. Вирус юқтирганларнинг умумий сони 102163 кишини ташкил қилди. Янги аниқланган беморларнинг 110 нафари Тошкент шаҳрида.\nКасалликдан соғайганлар жами 98129 нафарга етди ва соғайиш кўрсаткичи 96 фоизни ташкил этмоқда. Айни пайтда тиббиёт муассасаларида 3335 нафар бемор даволанмоқда.


IFA 2015: Huawei электрон тарози сифатида фойдаланиш мумкин бўлган смартфон тақдим этди » Ўзбекистон янгиликлари – Zamin.uz\n03-09-2015 | 00:11\nZAMIN.UZ / Технология / 03 Сентиябр 2015 года1 319\nБерлинда бошланган IFA 2015 кўргазмасида Huawei компанияси Mate фаблети сериясининг давоми Mate S смартфонини тақдим этди.У 8та ядроли Kirin 935 процессори, 3 ГБ тезкор ҳамда 64 ГБ доимий хотирага эга. Асосий камера 13 Мп, олд камера 8 Мп.га тенг. Аккумулятор қуввати 3000 мА/соат.Унга AMOLED технологиясида ишлайдиган 5,5 дюймли, 2.5D усулдаги букилган дисплей ўрнатилган. Шунингдек, бармоқ босиш кучини аниқлай оладиган Force Touch технологияси ҳам мавжуд бўлиб, қурилмадан электрон тарози сифатида ҳам фойдаланиш мумкин.\nЎқишни тавсия қиламиз ASUS 256 ГБ доимий хотирали смартфон тақдим этди


1 октябрь, 2020, 00:55\nТеглар:Ростов | Элдор Шомуродов | Женоа\n"Ростов" катта ўзгаришлар остонасида\n“Ростов” раҳбарияти “Женоа”нинг Элдор Шомуродов бўйича таклифини қабул қиладиган бўлса, ростовликлар асосий ҳужумчисининг ўрнига “Тамбов” ҳужумчиси Владимир Обуховни олиб келишни режалаштирмоқда.\n“Тамбов” спорт директори Павел Худяков жамоа футболчисига “Ростов” томонидан қизиқиш бўлаётгани ҳақидаги хабарларга ўз фикрини билдирди.\n- “Ростов” билан мулоқот қиляпмиз. Ҳозирча аниқ бир маълумот беришга эрта. Агар уларнинг таклифи бизни қониқтирса, бу трансферни амалга оширамиз. Агар маъқул келмаса, ҳаммаси шу ҳолида қолади. Обухов бизнинг асосий ҳужумчимиз. Айни пайтда унинг ўрнига бошқасини қаердан топамиз?, - деди Худяков.\nРоссия чемпионатининг юқори дивизиони вакили “Тамбов” жамоасининг асосий ҳужумчиси сифатида ўйнаётган Владимир Обуховнинг асли ўзбекистонлик эканини кўпчилик билмайди.\nУ 1992 йилнинг 8 февралида Бухоро шаҳрида туғилган. Володя саккиз ёшга тўлгунича Бухорода яшаган. Кейинчалик оиласи билан Россиянинг Нижний Тагил шаҳрига кўчиб кетади. У ерда маҳаллий “Уралец” спорт мактабида футбол билан шуғуллана бошлайди. Унинг иқтидорини ўз вақтида пайқаган мураббийлар 2003 йилда Володяни Москвага “Локомотив” жамоасига кўрикка жўнатади. Тақдир тақозоси билан ёш истеъдод эгаси пойтахтда “Спартак” клубининг футбол мактабидан қўним топади.\nБеш йилдан сўнг, “Спартак” уни Россия чемпионатида рўйхатдан ўтказади ва 2008 йилнинг 15 ноябрида Обухов ўринбосарлар ўртасидаги учрашувда “Луч-Энергия”га қарши баҳсда дебютини нишонлайди.\n2011 йилга келиб, Владимир Элдор Шомуродовнинг ҳозирги устози Валерий Карпин томонидан “Спартак”нинг асосий таркиби машғулотларига жалб этилади. Ҳатто, 2012 йилнинг бошида “Спартак” таркибида Бирлишган Араб Амирликларида ташкил этилган ўқув-машғулот йиғинига боради. Ўшанда собиқ ҳамюртимиз ўртоқлик учрашувида Харьковнинг “Металлист” жамоаси дарвозасини ишғол қилган эди. Бу “спартакчилар”нинг 2012 йилдаги илк голи сифатида тарихда қолди.\nЎша йилнинг баҳорида “Сибирь” клуби ёш ҳужумчини ижарага олиш мақсадида москваликларга мурожаат қилади. Бироқ, “Спартак” бош мураббийи уни қўйиб юборишни истамайди. Тез орада Обухов премьер-лигада ҳам дебют қилади. У 15 апрель куни “Рубин”га қарши ўтказилган учрашувнинг 85-дақиқасида россияликларнинг юлдуз ҳужумчиси Артём Дзюба ўрнига майдонга туширилади.\nКейинчалик Владимир Обухов “Торпедо”, “Спартак-2”, “Кубань”, “Сочи”да ўйнади. 2019 йилдан буён “Тамбов”да тўп сураётган ҳужумчи бу жамоа билан 2021 йилнинг ёзигача шартнома тузган.\nYahshi uni ham termaga jalb qilish kerak ahir O‘zbekistonda besh yildan ko‘p yashagan ekan O‘zbekistonga taklif qilish kerak pasport berish kerak keyin ana sizga termamizda hujum chizig‘ida raqobat paydo bo‘ladi\nВидео Шомуродовнинг А Сериядаги дебюти қандай ўтди? (видео)


Гўштнинг арзони қаерда? Статистика қўмитаси бозорлардаги нарх-навони эълон қилди\nБош саҳифаИқтисодиётГўштнинг арзони қаерда? Статистика қўмитаси бозорлардаги нарх-навони эълон қилди\nДавлат статистика қўмитаси мамлакат ҳудудидаги марқазий деҳқон бозорларидаги нарх-навони эълон қилди. Қўмита 2020 йил 30 июнь ўтказилган кузатув натижаларига таяниб алоҳида турдаги озиқ-овқат маҳсулотларининг минимал-максимал нархларини тақдим қилди.\nМол гўшти (лаҳм гўштидан ташқари) 38 000 сўмдан 65 000 сўмгача (кг)\nКузатув натижасига кўра, 1 кг. мол гўштининг (лаҳм гўштидан ташқари) минимал нархи, Нукус шаҳрининг “Нукус деҳқон бозори”да қайд этилган (38 000 сўм).\nМол гўштининг максимал нархи эса, Тошкент шаҳрининг “Олой деҳқон бозори”, “Фарҳод деҳқон бозори” ва “Миробод деҳқон бозори”да кузатилди (65 000 сўм).\nҚўй гўштининг минимал нархи кузатув натижасига кўра, Тошкент шаҳрининг “Миробод деҳқон бозори”да (39 000 сўм) рўйхатга олинган.\nМаксимал нархи эса, Тошкент шаҳрининг “Олой деҳқон бозори”да (75 000 сўм) кузатилди.\nОлиб борилган кузатув натижаларига кўра, картошканинг минимал нархи Андижон шаҳрининг “Янги бозор деҳқон бозори”, “Андижон шаҳар марказий деҳқон бозори”, Чирчиқ шаҳрининг “Чирчиқ деҳқон бозори”, Тошкент шаҳрининг “Фарҳод деҳқон бозори”да қайд этилган (1 500 сўм).\nМаксимал нархи эса, Тошкент шаҳрининг “Олой деҳқон бозори”да (5 500 сўм) қайд этилди.\nКузатув натижасига кўра, пиёз маҳсулотининг минимал нархи Термиз шаҳрининг “Марказий деҳқон озиқ-овқат бозори”да (750 сўм) учраган.\nМаксимал нархи эса Тошкент шаҳрининг “Олой деҳқон бозори” ва “Миробод деҳқон бозори”да кузатилди (3 000 сўм).\nСабзи маҳсулотининг минимал нархи кузатув натижасига кўра, Жиззах шаҳрининг “Эски шаҳар деҳқон бозори”, Гулистон шаҳрининг “Гулистон деҳқон бозори”, Фарғона шаҳрининг “Марказий деҳқон бозори”, Тошкент шаҳрининг “Фарҳод деҳқон бозори”да (1 000 сўм) қайд этилган.\nМаксимал нархи эса, Тошкент шаҳрининг “Олой деҳқон бозори”да (4 500 сўм) кузатилди.\nТухумнинг минимал нархи Гулистон шаҳрининг “Гулистон деҳқон бозори”да қайд этилди (5 000 сўм).\nМаксимал нархи эса, Тошкент шаҳрининг “Олой деҳқон бозори”да қайд этилган (13 000 сўм).\nКузатув натижаларига кўра, гуруч маҳсулотининг минимал нархи Нукус шаҳрининг “Нукус деҳқон бозори”да рўйхатга олинган (“Нукус 2” навли гуруч 4 500 сўм).\nМаксимал нарх эса, Тошкент шаҳрининг “Миробод деҳқон бозори”да кузатилди (“Лазер” навли гуруч 18 000 сўм).\nЎсимлик ёғи маҳсулотларининг кузатув натижасига кўра минимал нархи Тошкент шаҳрининг “Ески жўва деҳқон бозори”, “Қўйлиқ деҳқон бозори” ва “Миробод деҳқон бозори”да (маҳаллий пахта ёғи 8 400 сўм) кузатилди.\nМаксимал нархи эса, Тошкент шаҳрининг “Олой деҳқон бозори”да (кунгабоқар ёғи 14 500 сўм) кузатилди.\nШакар маҳсулотининг кузатув натижасига кўра минимал нархи Термиз шаҳрининг “Марказий деҳқон озиқ-овқат бозори”да, Гулистон шаҳрининг “Гулистон деҳқон бозори”да, Тошкент шаҳрининг “Олой деҳқон бозори”, “Фарҳод деҳқон бозори”, “Миробод деҳқон бозори”, “Ески жўва деҳқон бозори” ва “Қўйлиқ деҳқон бозори”да (5 800 сўм) қайд этилди.\nМаксимал нархи эса, Тошкент шаҳрининг “Олой деҳқон бозори” ва “Миробод деҳқон бозори”да (7 000 сўм) кузатилди.